text:
Thought: YHWH Made
Her Beautiful!
,,,,,,,,,,,,,,,,,,,
Serving For Yom Sheini,
[Seventh Month] Tishri 26, 5774
MAI NA
NEVI’IMI AKARONIMI (FROM THE NEVI’IM ACHRONIM)
A
qai baci yaco tale mai vei au na vosa i Yahuwe (YHWH) ni kaya, 2 Tamata, cakava
vei Yerushalayimi me kilakasamataka na vakasisila ni veika era dau cakava, 3
Kaya ni tukuna o Yahuwe na Sau (Sovereign YHWH) vei Yerushalayimi, Mai na kemu
itekitekivu kei na nomu sucu, o iko o vu mai na vanua o Kena'ani; na tamamu e dua na Emori, kei na tinamu e dua na Hiti. 4 Ia e na
veika me baleta na nomu sucu, e na siga o a sucu kina, e sega ni dua a [bau] drutia laivi na wa i na nomu
ivicovico, vakasilimi iko e na wai me
vakasilimi iko, walia na yagomu e na masima se ologi iko e na isulu. 5 E sega
ni dua vei ira era a raici iko, a bau
tubu na nona lomani iko me cakava vei iko e dua vei na ka oqo e na vukumu, e a
sega sara ga ni dua a bau lomani iko. [Ia na ka ga a yaco], ni o kolotaki tu ga i tautuba e na loma ni rara, e na nomu
dukaduakali, e na siga o a vakasucumi kina.
6
¶ Au a tavali tiko, au qai raici iko e keya, ni o veimoqeyaki tiko e na nomu
dra o iko vakataki iko; ia o se kotora tu ga na nomu drau, au qai kaya [Mo]
bula! 7 Au na vakalevu taka na kemu iwiliwili me vaka sara na kau era tubu tu e
loma ni rara. Oti a qai tubu dina na kemu iwiliwili, o a tubu cake, o tadolova
na yabaki o rawa ni vakatubu kawa kina (puberty) a rarai mai na sucumu, qai tubu balavu na
drauniulumu; ia o a luvawale ka laurai levu [tu na nomu luvawale]. 8 Oti au baci toso siviti iko
tale, vakaraici iko au qai raica ni sa yaco mai na nomu gauna ni dodomo.
Au dedeka yani na noqu kote e delamu,
meu ubia na nomu iyaya vuni, au na curu e na dua na veidinadinati vata kei iko,
e kaya o Yahuwe na Sau (Sovereign YHWH), qori o qai yaco kina mo noqu. 9 Oti au
qai vakasilimi iko e na wai, au savata laivi na dra mai vei iko, ka lumuti iko
e na waiwai. 10 Au vakaisulutaki iko talega e na isulu tali veivolavolai,
vakaivavataki iko e na ivava beleti leca; au vauca na ulumu e na dua na ivau
lineni matailalai, ka vakasulutaki iko e na silika. 11 Au solia vei ira na
iyaya ni sasauni mo vakayagataka; na qato mo tokara e ligamu kei na dua na
taube e domomu, 12 E dua na mama [mo tokara] e ucumu, na sau me baleta na
daligamu, kei na dua na isala vakatui totoka vakaoti mo tokara e ulumu. 13 Qori
o a vakaiukuukutaki kina e na koula kei na siliva; o a vakaisulutaki e na
lineni matailalai, na silika kei na
isulu tali veivolavolai; o kania na falawa matailalai duadua, na hani
kei na waiwai olive. O a tubu rairai vinaka vakaoti, e a rauti iko sara ga mo
ranadi. 14 Na kemui irogorogo a qai tete yani e na kedra maliwa na veimatanitu,
baleta na kemu irairai totoka baleta ni daumaka vakaoti, baleta niu a
vakatokara vei ira na noqu lagilagi, e kaya o Yahuwe na Sau (Sovereign YHWH).
NA IVAQA NI BULA (FOOD FOR THE SOUL)
Io,
vueti ira era vakayarayarataki laivi tiko me ra lai vakamatei, o iko beka o na
sega ni vueti ira era vakarau vakamatei. 12 Kevaka o kaya, Keitou a sega ni
kila kina e dua na ka, e na sega beka ni kila mai o koya e dau vakatulewataka
na vuniyalo? Io, o koya e dau taqomaki iko e na kila, e na qai veisausaumi lesu
vei ira yadua me veiraurau kei na ka e
dodonu me sauti koya.
LOMANI YAHUWE NA NOMU KALOU (LOVE YHWH YOUR MIGHTY ONE)
E
NA vukuna na
iliuliu. Laga vata kei na ivakatagi wa. E dua na sere, e dua na same. 2(1)
Kemuni na Kalou (Mighty One), ni yalololoma mai vei keimami, ká vakalougatataki
keimami. Me cakava mada ga o koya me serauni keimami na matana, Selaa. 3(2)
Me rawa ni kilai e vuravura na nomuni ivalavala, kei na nomuni dau veivueti vei
ira na veimatanitu kecega. 4(3) Laivi ira na tamata me ra vakamuduo vei
kemuni, kemuni na Kalou (Mighty One); laivi ira na tamata me ra vakamuduo vei
kemuni, o ira taucoko. 5(4) Laivi ira na veimatanitu me ra mamarau ka kaikaila
e na reki, baleta o kemuni oni na vakatulewa vakadodonu, ka tubera na
veimatanitu e vuravura. 6(5) Laivi ira na tamata me ra vakamuduo vei kemuni,
kemuni na Kalou (Mighty One), laivi ira na tamata me ra vakamuduotaki kemuni, o
ira taucoko kece sara. 7(6) O vuravura sa vuataka na kena tatamusuki; me
vakalougatataki keda mada ga na Kalou (Mighty One), kemuni na neimami Kalou
(Mighty One) ni vakalougatataki keimami. 8(7) Me vakalougatataki keda tikoga o
Yahuwe (YHWH); me rawa ni rerevaki koya tiko ga na [veivanua me yacova] na
iyalayala kei vuravura.
YHWH bless you and keep you; 25 YHWH make his face shine upon you and give you life; 26 YHWH lift up his countenance upon you and give you peace. B’midbar 6:24-26May the Name of Yahweh, Mighty One of Avraham, Yitz'chak and Ya'akov be freely published in the world today, so people can know him and find blessings.


c: text/html

text:
“Era sa rawai koya (Setani) e na vuku ni dra ni Lami, kei na vuku ni vosa era sa tusanaka.” (Vakatakila 12:11)
E na vuqa na veika e vakatakila vei au na Kalou me baleta na dra ni Lami, e dua na nuinui veivakararamataki ka sa dau vakayaloqaqataki au, ka solia vei au na kaukauwa levu, o ya, na dina ni sa noda isasabai na dra, me baleta na noda bula, ka vakakina e na ivalu vakayalo.
E na vuku ni Nona dra, e sa rawa kina me da qaqa mai na itovo vakayago ka sa bula tu e lomada mai na gauna ni noda sucu. E na vuku ni Nona dra, eda sa rawa ni vorata na vuravura ka sinai e na ca kei na veivakatovolei; eda sa rawa ni vorata na veitemaki ni valavala ca, na veibeitaki vakailasu, kei na kaukauwa ni ca e na noda bula. Ka da sa rawa ni qaqa mai vua na meca, e na vuku ga ni Nona dra. E sa tu vei keda na kaukauwa kei na lewa, me da buturaka sobu na dakui Setani, ka vakadrukai koya e na veisala kecega.
Na dra i Jisu e sa sereka na isoqosoqo lewe-ni-lotu, na kawatamata vou ni Kalou, mai na kaukauwa ni tevoro kei na veikaukauwa kece ni butobuto. Kevaka mada ga eda kosova na buca ni yaloyalo ni mate, e sa veirauti na Nona dra me kauti keda takoso e na Nona veitaqomaki.
Au a wilika tiko e dua na ivola ka vola ko Catherine mai Siena, o koya na marama ka a raivotutaka talega na siga ni Nona mate na Turaga. E a raici Jisu ni sa duri mai na ibulubulu, ka sa veisau na kena irairai. E a serau ka totoka vakaoti na kena irairai, ka vaka e cila tu mai e na mavoa ni ligana na rarama serau.
E kaya o Catherine ni ra a sala vata kei Koya na agilosi, ka a raici ira na yalo velavela ni ra vesuvesu tu e na sinucodo e mata i Jisu. E na nona raivotu, e kaya o Catherine ni raica na Turaga ni duri tu e na kaukauwa levu kei na lagilagi. E a qai rairai mai e matana na tevoro, ka lako mai e na waqawaqa ni “dragon”. E rau qai tekivu veimulomulo kei Jisu e na veivala, ka yavalati vuravura kece na uneune levu mai na nodrau veimoqemoqe.
Ia, e a qai raica ko Catherine, na Turaga, ni taura na ulu ni “dragon”, biuta e bukubuku ni yavana, ka qai butuqaqia sobu ka vakadasilataka. Ni sa oti o ya, e a qai kaliraka ko Jisu mai liga ni manumanu o ya, na idola (keys) kei mate, vata kei na idola kei eli. E kaya o Catherine ni a rawa ga oqo e na vuku ni dra e a vakadavea ko Jisu.
NA IVADI NI MECA
E ka bibi me da kila vakavinaka na vuna e dodonu kina me da valuta na meca. Ni sa bulia oti na Kalou na vuravura vinaka vakaoti oqo kei na tamata tawa cala, e a qai yaco e dua na veisau butobuto. E na Vakatekivu 3, eda wilika kina ni o rau na imatai ni tagane kei na yalewa, o rau ka rau a bula veilomani tu kei na Kalou, e rau sa nanuma me rau veitokani kei Setani, o koya ka bula veisaqasaqa tu kei na Kalou.
Ko Ivi, e a sotavi Setani ni lako mai e na waqawaqa ni gata. E a qai veretaki Ivi ko Setani e na nona ilawaki veidabui. E na ivolatukutuku ni Vola Tabu, e dusia vei keda na Kalou ni da rawa ni raica ka kila na inaki ca nei Setani, na vere ka tini e na rusa tawamudu, kei na ivadi lawaki ca e dau vakayagataka me cakava kina oqori.
NA NONA TAKETE NABA DUA: ME TAWASEI KEDA TANI NA TAMATA MAI VUA NA KALOU
Na takete naba dua nei Setani, o ya, me tawasei keda tani na tamata mai vua na Kalou, me rawa kina ni da vakarusai. Na vuna e sa rui cata matemate kina na tamata o Setani, e kunei e na iVakatekivu 1:27: “A sa bulia na tamata na Kalou mei tovo vata kei Koya; e na itovo ni Kalou sa buli koya ko Koya; na tagane kei na yalewa sa buli rau ko Koya.”
Me vaka ni sa sega ni vakaiyalayala na levu ni nona cudruva na Kalou na tevoro, e sa la’ki tinimaki vua na tamata na cudru oqo, na tamata ka buli e na yaloyalo vaKalou. O koya eda sa yaco kina me da takete ni nona cudru kei na nona veisagai. Me vaka ni sega ni rawa ni veivala vakamatanalevu kei na Kalou, e sa rawa ga me valuti Koya e na nona valuta na Nona ibulibuli – ka vakabibi na ibulibuli ka a buli e na iyaloyalo vaKalou. Oqo na vuna e dodonu kina me da kua ni kidacala, e na gauna eda yaco kina me da takete ni nona cudru kei na nona veiveretaki.
E a tauyavu e dua na veitokani e na kedrau maliwa na tamata, vata kei Setani, ka sa vaka beka na nodrau veimaliwai e dua na laione daukata kei na dua na lami luve-ni-yali.
Me tekivu mai na siga butobuto o ya, e na nodrau a rogoci Setani ko Ivi kei Atama, e a sa tekivu vakasasataka voli mai na tamata na tevoro “me vaka na laione sa tagi, a sa vakasaqara e so me tiloma.” (1 Pita 5:8)
Au a yadra cecekala mai e na dua na bogi, ka’u qai raica ni sa boro damudamu kece tu na noqu rumu – na lalaga, na buturara, ka bau vakakina na veika kece e tautuba. Ni’u rai ki tuba, au a raica ni sa viribaita tu na noqu itikotiko e dua na bai. E a qai drodrovi au mai na vakacegu ni Kalou, ka qai vosa malua mai, “Au na viribaiti iko e na lalaga bukawaqa luvequ, ka’u na vakarurugi iko, ka taqomaki iko, ka wanonovi iko. Au na cakava oqo vei ira kece na luvequ era lomani au ka talairawarawa ki na noqu vunau kece.”
Au a davo sobu tale ka’u moce, ka’u yalodei ni’u kila ni yadravi au tu na Kalou.
Au a qai tekivu raica na bukawaqa, na lagilagi kei na kaukauwa ni Kalou, e na kena yaco me bula mai na Vosa ni Kalou. Au a raica na dra i Jisu ni kovuta tu na veika au sega tu ni bau kila ni rawa ni kovuta. E vaka e dua na isasabai ka veitaqomaki tu. E veivanua au lakova me’u la’ki vunau kina, au dau tukuna tu ga na dra ni Lami, baleta ni sa kaukauwa dau veimaroroi ni Kalou.
Me baleta na yaloyalo vaKalou ka tiko vua na tamata, ka baleta talega na veitaqomaki e solia ko Jisu vei ira na tamata vakabauta e na vuku ni dra, na ivadi e vakayagataka ko Setani me valuti keda kina, e sa yalani ga ki na veitemaki, veivakatovolei kei na ilawaki. Ia, na ivadi kece oqo e sa yaco me ra coriti ka vakabobulataki tu mai kina e milioni vakamilioni na tamata e na veitabayabaki sa sivi yani. Oqo na italanoa vakaloloma ni veigauna!
NA ITAVI RAWARAWA NEI SETANI
Ni da raica vakamatua sara, e sega ni dredre na cakacaka nei Setani, baleta ni sa noda itovo tudei na tamata me da goleva na ivalavala ca. E sega ni rawa ni vakasaurarataki keda o Setani me da caka cala, ia e rawa ga ni vakayagataka e so na ilawaki me da tarabe kina. Mo nanuma tiko ni vakatarai ga vua me veitemaki, veivagarogaroi ka veidabuitaki keda. E na noda soro vua, sa ikoya na garogaro ca ka tu e lomada, o koya e vakavuna me da talaidredre kina vua na Kalou. E kaya vei keda na iVola Tabu:
“Ia sa dau veretaki na tamata yadua, ni sa vecei koya na nona garogaro ca ka bacani koya. Ni sa qai kunekune na garogaro ca, sa vakasucuma kina na ivalavala ca: a sa oti na ivalavala ca, sa qai vakasucuma na mate.”
(Jemesa 1:14-15)
O Setani e sa nakinaki tiko me tudaitaki iko kei au. E na so na gauna, e na lako mai e na sala e malua ka veivakawelei, ka so na gauna e na basika mai vakamatanavotu. E nona loma-ni-bai ni cakacaka na vuravura taucoko. Na vuravura sa ikoya na vanua eda bula, vakasama ka cakacaka kina. Na noda bula e bulataki me vaka na drama e na 24 na auwa ni veisiga, 7 na siga e na veimacawa. Eda sotava na veisaqa vakadomobula e veisiga.
VALUTI MAI VEI IRA NA “KAI FILISITIA”
Ko ira na meca kei Isireli, o ira na kai Filisitia, era dau kabakoro vei ira na tamata ni Kalou e na veigauna era raica kina vei ira e dua na malumalumu. Na iVola Tabu e boroya e dua na iyaloyalo me baleti ira, me tukuni ira tiko ni ra ivakatakilakila ni veika vakavuravura ka dau latilati, veisaqa ka vakabobulataki ira na tamata ni Kalou.
Sa vakakina ko Setani, e na nona dau solia na kaukauwa kei na yalodoudou ki vua e dua ka kune vua na sore ni gagadre me valuti ira na tamata ni Kalou. E sega ni dau yalolailai, ka sega vua na tu vakasuka mai na nona dau beitaka, vakayalolailaitaka kei na nona tovolea me vakadruka na tamata vakabauta.
Ia, e tiko e dua na itukutuku vinaka! E sa solia oti tu vei keda ko Jisu na Nona Vosa ni yalayala, ni da na sega ni malumalumu ni da sotava na voravora ni meca kevaka eda vakararavi Vua. E sega na kaukauwa tani me na tara rawa e dua ka vakararavi ki na Nona lewa e na vakabauta. E a kaya na parofita ko Aisea,
“Na iyaragi kecega sa caka me kemu e na sega ga ni yaco; kei na yame kecega e na mai veilewai kei iko ko na vakacala ga. Oqo na nodra ivotavota na tamata i Jiova, kei na nodra veivakadonui mai vei au, sa kaya ko Jiova.” (Aisea 54:17)
Au sa vulica ni dodonu me’u valuta na meca e na kaukauwa ni yaca ni Turaga kevaka au vinakata na qaqa.
“Sa dina ga sa vakayago na neitou bula, ia keitou sa sega ni vala me vaka na ka vakayago, ni sa sega ni ka vakayago na neitou iyaragi, ia sa kaukauwa ga e na vuku ni Kalou me talaraki kina na bai ni valu kaukauwa; sa talaraka sobu kina na veinanuyaki , kei na ka cecere kecega sa vakalevulevui me vorata na vuku ni Kalou, ka sa vakamalumalumutaka na nanuma kecega, me talairawarawa vei Karisito,” (2 Korinica 10:3-5).
Ko ira na ito ni veikaukauwa ni butobuto, era ia tikoga na veibolei vei ira na tamata ni Kalou. Na bai ni dra sa ikoya na vanua e ia tiko kina na veivaluvaluti. E sega ni malumu rawa na veivaluvaluti kei na ca. E dau vakawasoma ni na lako mai na veisaqa ni meca e na waqawaqa vakatamata. Eda ia tiko na veisaqasaqa kei ira na meca ni bula savasava vakayalo e na noda veitikotiko. Eda veivalutitaka tiko na dina. Eda valuta tiko na vei itovo kei na veivakarau dukadukali ka ra cakacaka ka bula tiko e na keda maliwa. Eda veivala tiko kei na veitabakisobu kei na kena yali na lewa dodonu.
Na veisaqa tawamudu oqo kei ira na meca ni yaloda, e sega ni baleti keda yadudua ga, ia e ivalu talega me baleti ira na noda veimatavuvale kei na noda veimatanitu. Ko ira na qarava tiko na kena bisinitaki na wai-ni-mate ni gaga (“drugs”), kei na kena bisinisitaki na veika baleti ira na yalewa ca (“pornography”), era sotia ni mataivalu ni Filisitia e daidai. E vakakina na veivalenibula era cakava na vakalutugone. O ira era tokona ka vakauqeta na vakatoroisobu ni noda bula savasava vakayalo, sa i ira oqo na kai Filisitia ka ra wawa tu e daku ni bai ni dra, ka ra bosebose tiko me ra vakarusa na noda veimatavuvale kei na noda veimatanitu.
Au vakabauta ni sa gauna oqo me da sa tucake kina na tamata vakabauta kece, ka me da vosa cake mai. E sa sega ni gauna oqo me da tikolo tiko kina. Vosa cake mai mo saqata na veika ca. Sa dodonu me da tu ka saqata vata e matanalevu na veika e basuraka sobu tiko na veilawa ni noda veitikotiko, na veika e sa vocia tani tiko na noda tiko bulabula vakayalo. Kevaka eda kila se segai, na meca e waraki keda tu e na daku ni bai ni dra e na veisiga kece.
E na dua na gauna, au a vunau tiko e na dua na lotu, ka a qai vakauqeti au na Turaga me’u kauwai vakalevu vei ira na turaga ka ra tiko e na sokalou o ya. Au a vunautaka tiko na bula ni garogaro ca kei na ivalavala ca ni rai lo, na veika ca e da dau vakayagataka kina na ligada kei na yagoda. E a qai tekivu cakacaka na Yalo Tabu e lomadra na turaga, e na dua na sala e tatara vakatitobu, ia e na loloma talega. Au a kaya vei ira ni se tiko na inuinui e na vuku ni yaca i Jisu. E se rawa ni ra vueti mai na veivakabobulataki ni yalo velavela ka vakadrukai ira se vakatotogitaki ira tu.
E na noqu tekivu tukuna na kaukauwa ka tu e na yaca i Jisu kei na dra ni Lami, au a qai raica e dua na ka veivakurabuitaki e daku ni vale-ni-lotu. Oqo e dua na ruve levu, e damudamu na rokana, ka sa vakasinaiti tu e na kaukauwa. E na nona sa tekivu veivukayaki e loma ni vale, e a qai tekivu vakalutuka sobu mai e vuqa na polo bukawaqa. E na gauna e lutuki ira kina na tamata na polo, au qai raica ni waki tu kina na dra kei na kubou ni buka. Era a qai tekivu tucake na tamata e lutuki ira na polo bukawaqa, ka ra kailavaka mai na nodra sa vakatusai ira, “Au gadrevi Jisu me sereki au. Au sa veivutuni!”
Ni ra sa tekivu lako cake mai ki liu na tamata, era a qai vakasilimi ka savai vakayalo e na dra ni Lami kei na Vosa ni Kalou. E sa bau dua na cakacaka veivakurabuitaki ka totoka ni Kalou. E vica na drau, na levu ni tamata era a vakabulai vakayalo e na siga o ya. E na neimami vakatusa na Vosa ni Kalou, e a qai kauta mai na veisereki kei na inuinui na kaukauwa ni Yalo Tabu.
Eda sa bula tiko oqo e na maliwa ni dua na itabatamata dukadukali vakayalo. E dodonu me da cakacaka vata kei na Kalou e na kaukauwa ni Yalo Tabu, me da cakava na lewa nei Tamada.
NA VEISEREKI E NA VUKU NI KAUVEILATAI
E na noqu dau vunau e na veivale ni lotu, au sa vulica, ni veivanua au raivotutaka kina na bukawaqa ni Kalou me kovuta tu na itutu ni vunau, e na basika e na siga o ya na veisereki. Au dau raici ira na agilosi ni ra mai tabaka e ligadra na itutu ni vunau, ka vakarokoroko vua na Kalou. E vakawasoma na noqu sa raici ira me ra laveta cake tu e dua na ligadra (e so na gauna, na ligadra ruarua) me ra vakacerecerea kina na Turaga.
Au sa qai dau lesuvi ira tale na veivale ni lotu ka’u sotava kina na veika oqo, ka dua na siga, ni caka tiko na lotu, e a qai drodro mai vakayauyau na lagilagi ni Kalou e na dua na raivotu veivakurabuitaki. Au qai raici ira na agilosi ni ra sa curutaka mai ki loma ni valenilotu e dua na kauveilatai vakaitamera: rauta beka ni 15 na fute na kena balavu. Era sa qai kauta cake ki na itutu ni vunau ka sa kovuti tu e na bukawaqa. Era sa qai vakekeli wavoki e na fuloa ni valenilotu, ka ra qai tekimaka na kauveilatai e mata ni tutu ni vunau. E wararasa na irairai ni kauveilatai o ya, ka qai vaka e vanataki tu mai na bukawaqa e na kena buku tolutolu.
Au sa raica beka vakatolu na raivotu oqo, ia e na veigauna kece au raica kina, e dau basika mai na veisereki levu ki na nodra bula na tamata. E vuqa na tamata era dau vakauqeti me ra lako cake mai, me ra vueti ka vakabulai e na sala e veivakurabuitaki. E sa dua na ka vakatubu qoroqoro ni da raica.
Au a qai dau vakananuma na veika au a raica, ka’u qai tekivu taroga na Turaga, “Kemuni na Kalou, na cava na ibalebale ni veika kece oqo e na nomuni Vosa?” Na kena isau au qai rogoca, e vaka koto oqo,
“Na itutu ni vunau kece ko raica ni kovuti tu e na bukawaqa, e dusia ira tiko na veivalenilotu ka vunautaki tiko mai kina na Noqu Vosa dina. Ko ira na italatala lumuti yalosavasava oqo, era vakasavasavataki ira tiko na nodra qele-ni-sipi e na Vosa ni Kalou kei na kauveilatai ko dau raica. Oqo na vuna au sa vakadeitaka kina me biu na kauveilatai e na veivalenilotu o ya, ka sa tiko kei ira na Yalo Tabu me dau veisereki, ka me vakayacora kina na yalayala ni Vosa ni Kalou. Oqo na ivakatakilakila ni na yaco na veika era sa dau kerea oti vei Au me’u cakava, ka sa ivakaraitaki talega ni ra sa vunautaka tiko na Vosa savasava ni Kalou e na vuku ni kaukauwa tawamudu ka tu e na kauveilatai.”
E vuqa na vanua au dau lakova e Amerika, au dau sotava kina na raivotu oqo. Ni’u dau vakasaravi ira na agilosi ni ra cakacaka tiko, e vaka beka ni’u sarava tiko e dua na iyaloyalo yavala. E vuqa na vanua, au na raici ira na agilosi ni ra basika mai me vaka beka e dua na ilala tamata dausasamaki, ka ra na tekivu taviraka tani ki tautuba na cakacaka kece ni yalo velavela mai na loma ni valenilotu. Era na vakaramusutaka na sinucodo e vesuki ira tu na tamata, ka sereki ira.
E na dua na sokalou, era a veitaba tiko e so, ka gauna e sa la’ki sava kina na itaba, e qai laurai na bukawaqa ni vakavolivoliti ira tu na tamata keimami a masulaka tiko. E damudamu dina na kena roka, ka’u marau ni’u kila ni oqori e dusia tiko na kena vakatakilai na dra i Jisu. E vakadrukai au ni’u raici ira na agilosi ni ra cakacaka tiko e na Nona loma-ni-bai vakayalo na Kalou. Dina beka ni’u qoroqoro vakalevu e na veika au raica, ia e a sega ni yaco oqo e na veivale-ni-lotu kece, se sokalou taucoko.
E na dua tale na siga, e na noqu a masumasu tiko, e a qai tekivu vosa vei au na Kalou me baleta na veika e sa vakatakila tiko vei au.
“I na luvequ, e dodonu mo vulica ni vuqa na gauna au na solia vei iko e dua na raivotu, ia e sega ni kena ibalebale ni veika oqo era tu sara ga e matamu. Era dusia tiko na veika e se bera mai, se na veika e yaco tiko e na dua tani na yasa ivuravura. Vakarorogo vei Au, ka’u na qai vakatavulici iko e na itovo ni masu mo taurivaka.
E na so na gauna, era na raica na raivotu na tamata, ka ra na nanuma ni veika era raica, e sa yaco sara tikoga e yasa ni nodra imocemoce. Era na nanuma ni sa yaco sara tikoga e loma ni nodra rumu, ia e sega ni vakakina. Au sa Kalou vakayalo koi Au, ka’u na dau taqomaki ira na luvequ. Au vakaraitaka tiko vei iko na dina kei na veika tawa kilai rawa, me rawa ni ko vakatakila ki vuravura raraba.
Au vakaraitaka tiko vei iko e dua na cakacaka ni meca, ko Setani, me rawa ni ko masu; e na qai soli mai na dra ka a dave – na dra ni veiyalayalati – e na sovaraki mai me latia na veisala vuni e dau muria na tevoro.”
E a malaude na yaloqu! Au mani sauma yani, “Sa vinaka Turaga.”
E toso tiko na gauna, ka mani dua na siga, au a lako ki Phoenix me’u la’ki vunau e na dua na soqo. E so vei keimami, keimami a vakacabo masu tiko me baleta na koro oqo. Keimami a sa cegu e na neimami masumasu, ka keimami a sa davo me keimami moce. Ia, au a qai duri cecekala mai ni rauta na tolu na kaloko e na mataka caca. E vaka ga ni’u a sa yadra tu me vica na auwa.
Au rai cake ki doka ni rumu, au qai raica e dua na ka ni sa tekivu rairai mai. Na ivakatakarakara ni dua na ka tani e curu basikata mai na doka ni vale. E vaka na ibulibuli ni kato, ka mai cirri wavoki tiko. E na dua na mua ni kato o ya, au raica kina me vaka e dua na katuba lailai, ka rauta ni walu na idi na kena balavu, ka tinikarua na idi na kena raba.
Ni’u rai yani e loma ni katuba o ya, au raica sara e dua na dauvakaluve-ni-wai ni dabe toka e na teveli, ka vakararai tiko e loma ni nona polo kirisitala (crystal ball). Au vakila ni rawa ni raica e na nona polo na vanua au tiko yani kina. Au kila talega ni vakatara na Kalou me’u raica na veika oqo, ka vakatara talega na yalewa o ya me cakava rawa tiko na cakacaka oqo, me vakaraitaka kina vei au na itovo ni masu cava me’u taurivaka. Au tobotoboka sara vakatotolo na veika kece au a raica tiko oqo. E mani tasogo na katuba lailai o ya, ka sa ciri tani sara na kato o ya mai na rumu au tiko kina.
E na noqu duri cake, au taro sara, “Turaga, na cava na ibalebale ni ka au raica o ya?” E qai kaya vei au na Kalou,
“Au vakaraitaka tiko vei iko na nona iwalewale na tevoro. E vuqa sara na vakaluve-ni-wai, era qarava tiko na cakacaka ni tevoro e na yasana oqo, ka ra taukena kece na polo kirisitala vaka o ya. Era sa vulica kece na iwalewale me ra rawa ni vakamuria na veisala vuni e macawa lala, ka me ra rawa ni rai lo ka dikeva na veivanua ka sega ni veiubi tu kina na dra ni Lami. Na veiubi ni dra e rawa duadua ga ni soli e na masumasu, na vakabauta, kei na veiyalayalati ni Kalou. E vuqa e sega ni ra vakabauta na Noqu veitaqomaki, me vakataki iko.
Ni veiubi tu na Noqu yalododonu vei ira na luvequ, ka ra bulataka tu na bula savasava e Mataqu; ni ra saga kaukauwa me ra bulataka na bula savasava vakaoti, na Noqu veiyalayalati – na veivakaduavatataki- e sa tu e na vukudra kei ira na nodra vuvale. Se vanua cava ga era tu kina, ka vakakina ko ira na luvedra, e dua na bai ni veitaqomaki e na viribaiti ira tu.
E vuqa era sega ni vakabauta qo, ia o iko, au kila ni ko vakabauta. Au sa vakadinadinataka vakavuqa vei iko e na vukudratou na luvemu kei ira na wekamu. Sa vuqa na gauna au sa vueti ratou kina na nomu vuvale mai na veika ni leqa e takosova na nodratou sala.
Na Noqu veiyalayalati – me isau me baleta na vakabulai ni yago, na dra ka a dave e na rua na udolu na yabaki sa oti – e se dei tu ga nikua. Na Noqu veiyalayalati e baleti iko kei ratou na luvemu.
Na kato ko a raica, ka laurai tu e babana e dua na katuba, e dusia tiko e dua na icurucuru ka dodo mai na polo kirisitala o ya,e na nodra sala na yalo e macawa lala, me yaco mai ki nomu vale.
Au a vakatarai iko mo raica na kena mai ciri wavoki voli e ke, me’u vakavulici iko kina e na itovo ni masu mo taurivaka. Vakasarava vinaka qo, ni’u vakaraitaka tale vei iko e dua na ka.”
E a qai dolava na mataqu me’u raica e dua na ka e vaka e dua na “screen” levu ni TV. Au raica sara kina na mata ni dua na yalewa, ka sa bau matata vinaka vei au, ka kevaka au sotavi koya e gaunisala, au na kilai koya sara ga. E laurai vinaka kece na yagona, ka ni vakararai tiko e loma ni nona polo kirisitala, ka qai kaikaila tiko e na domoilevu.
E a qai basika mai vakasauri na tevoro, ka sa kaikaila tale ga mai e na cudru levu, “Na cava ko vakatara kina me raici iko o ka o ya?!! Na cava na vuna, tukuna mai vei au?!!!”
E rau sa tekivu veileti e na domo e sinai e na cudru, ko koya na yalewa kei na tevoro. Au a qai rogoca ni kaya na tevoro vua na yalewa ni sa rui gusu levu ka sega ni rawa ni maroroya e dua na ka. Na tevoro – sa dua na ka na kena vakaitamera ni’u raici koya tiko – e a qai taura na lalaga ni vale, ka qai kurekuretaka, ka kaikaila e na levu ni nona cudru. Sa qai curu ki tautuba, ka qai vosa mai vei au na Kalou,
“Vakatusa na dra! Vakatusa na dra i Jisu, na dra ka a vakadavea! Na bula kei na kaukauwa ni dra i Jisu ka a dave e na rua na udolu na yabaki sa oti, e se sega ni malumalumu e na cakacaka ni tevoro vakaoqo. E kaukauwa cake na dra mai vei ira na polo kirisitala ka ra idewadewa ni nona cakacaka na tevoro. E rawa vua na dra me latia na veikatuba ka nodra i curucuru na mataqali oqo.”
Au a mani cakava na ka e kaya vei au na Turaga baleta ni’u a vakabauta kece na veika e kaya vei au. E na noqu tekivu masumasu, au a raica na kubou ni waki vata tu kei na dra. Au a qai raica na kaukauwa ni Kalou ni vukatubu sobu mai macawa ka qai lutuka ka vakacabotetaka na polo kirisitala nei koya na yalewa o ya. E a veiciciyaki e loma ni vale e na nona kidroa na yalewa; ni qai samuta tale nona itikotiko na kaukauwa vaKalou, e sa cici sara ki tautuba me dro tani mai kea.
E qai kaya vei au na Turaga, “Mo la’ki masu e na veivanua kece au na talai iko kina, me vaka na kena o cakava e ke. Masulaki ira sara ga e na gauna oqo, ko ira kece era vakayagataka tiko na polo kirisitala vakaoqo.”
Au a qai masumasu tiko me dua na gauna dede. E a vakaraitaka vei au na Turaga na itovo ni masu me’u taurivaka mai na iVola Tabu, na veivauci kei na veisereki (raica na Maciu 18:18), na sala me’u tusanaka kina na Nona dra talei, ka me’u vakararavi ki na Nona yalayala kecega. E veigauna kece au cakava kina na veika oqo, e basika na veisereki levu e na nodra bula na tamata. E na raivotu, au raici ira na agilosi ni ra vakacerebutaki ira e vuqa na meca ni tamata ni Kalou. E na dua na raivotu, e rauta ni tini na udolu na yalo velavela era dui cerebu e na dua ga na gauna.
Au a raici ira talega e vuqa ka ra vakabobulataki tu vakayalo ni ra sa sereki. E vaka ni sa tubu viribaiti ira tu na dali kei na kausala. Ia ni lauti ira na bukawaqa, e a qai kakaseresere na kedra ivesu. Au kila ni vakaraitaka tiko vei au na veika veivakurabuitaki oqo na Kalou e na kaukauwa ni Nona Yalo Tabu. Au qai kaya lo. “ Kemuni na Kalou, ko ni sa dua na Kalou dau veivakadrukai dina!”
Au a qai raica na ruve ni Yalo Tabu ni vukatubu tu e macawa. E sa qai tekivu vakasoqoni ira vata mai Vua na tamata e na cakacaka ni Yalo Tabu, ka sa dua na ka na noqu marau ni’u vakasarava tiko na veivakalougatataki ni Turaga. Au sa qai tekivu raica vakavinaka sara ni da sa tiko e na maliwa ni dua na ivalu vakayalo, e na kena valuta tiko na ca na vinaka.
NA TAURI LESU TALE NI VEIKA E BUTAKOCA KO SETANI
Au sa kila talega ni meca e dau curuma mai na loma-ni-bai ni noda sokalou kei na masumasu. E dau curutaki koya mai ki na noda masumasu, me vakalialia na veika ni Kalou. E dau kabakoro mai ki na vanua ni noda vakarokoroko. Kevaka eda vakatara, e na mai vakatawana na veivanua e sega ni nona. E dau curutaki koya mai vakadoudou ki na iyalava ni Kalou, ka nakita me taura na veika kece eda vakatarai koya me taura. Ia, e sega ni dodonu me da soro vua. Na dra i Jisu e sa vakatarai keda me da taura lesu mai vei Setani, na veika e a butakoca mai vei keda e na nona ivadi duka kei na lawaki ca. E na vuku i Karisito, eda rawa ni bulataka na bula vakacegu e vuravura.
“Ni sa vinakati me sinai ko koya e na ka kecega; ka me vakaveivinakatitaki ira kaya na ka kecega e na vukuna, ni sa ia mada na ka ni veivinakati e na Nona dra ni sa lauvako ki na kauveilatai; io e na vukuna ga, se ra tu e vuravura se ra tu mai lomalagi” (Kolosa 1:19-20).
E na dua na gauna, au a masulaka tiko e dua na goneyalewa lailai yabaki tinikarua. E a vesuki koya ka kucuvi (raped) koya e dua na tamata. E na noqu masulaki koya tiko, e a qai uqeti na lomaqu me’u kaya me tauri na kena itaba na gone oqo. Au a mani vakaduri koya me ravi e lalaga me qai taba. E na gauna e qai sava kina na “film”, e a qai laurai ni boro damudamu kece tu na lalaga vulavula ka a ravi tu kina. E a qai vosa malua mai vei au na Turaga ka kaya, “Oqori na Noqu dra, e sa vui koya ka vakasavasavataki koya.” Me vakacerecerei na Kalou e na vuku ni dra ni Lami!
Au vakabauta ni sa veikacivi ni Kalou e na noqu bula me’u saqata na lasu ni tevoro. E na vuqa na veivanua kei na veiyanuyanu e veiyasa ivuravura, au sa vakayacora kina na veikacivi oqo.
Au nanuma lesu e dua na gauna ni a vakabobulataki tu na luvequ e na wai-ni-mate gaga, ka’u a masulaka tiko me sereki koya na kaukauwa i Jisu. Au a qai raivotutaka na ivalu era veivala kina na ito nei Setani kei ira na agilosi ni Kalou, e na vuku ikoya na luvequ.
Au a qai tekivu masu, ka solia vei au na Yalo Tabu na kaukauwa kei na vosa me’u kaya, “Na kaukauwa kei na bula kei na dra i Jisu Karisito, ka a dave mai Kalivari e na rua na udolu na yabaki sa oti, e se sega ni yali na kena kaukauwa,” ka’u a qai taura me nona na vosa ni yalayala ni Kalou. Au a duri e na qaqa ni Vosa, ka’u durisaqata na tevoro, e na kena lako yani na Vosa me la’ki vala. Au a qai raica ni ra sa lokibuidra na tevoro kei na yalo velavela vua na Vosa. E a curu mai me viribaiti luvequ na Kalou e na veigauna, e na vuku ni dra ni Lami.
E na dua na siga, e a buebue tu na yaloqu e na vuku ni ivalu vakayalo. Au a masumasu vagumatua tiko vua na Kalou me veivuke mai. E na so na gauna, e sa tagiyaso na yaloqu ka’u sovaraka kece Vua na noqu yalobibi. E na noqu tagi tiko e na yalo bibivoro, au a vakamasuti Koya me solia mai na Nona veisereki. Au a sa veitaratara oti vata kei na so na sotia ni valu vakayalo, ka kerei ira me ra veitokoni mai e na masumasu.
E a qai vakasauri ni sa vosa mai vei au na Kalou. Au sa sega ni nanuma ke a vosa mai e na Domona me’u rogoca, se a uqeta mai na yaloqu. Na ka ga au kila ni a matata dina na noqu rogoca, ka ni sega ni vakataratutu na ibalebale ni veika e kaya vei au. Oqo na ka e a cavuta vei au:
“Mo yalodei, na luvequ; duri vakadua tu e na loma ni bai ni dra. E sega ni gadrevi mo na soli igu; ni sa i Au, na Turaga na Kalou, Au na vala e na vukumu.”
E na loma ga ni vica na sekodi, e a taluva kece mai vei au na noqu icolacola. E vaka beka na kena curu basikata mai na veio loaloa na matanisiga. E sa qai rawa me’u masu e na yalo galala kei na yalo e sa sereki. E a vukatubu na yaloqu, ka vuabale na noqu marau. Au a qai nanuma na tiki ni Vola Tabu e kaya,
“O koya oqo, oi kemudou na veiwekani, ni da sa qai doudou rawa me da curu ki na loqi tabu sara e na vuku ni dra i Jisu, e na sala vou ka bula, o koya sa qai vakatara vei keda ko Koya, ia sa ka e curu kina na ilati, oqori na Yagona; ka ni sa dua talega na noda Bete Levu e na vale ni Kalou; me da toro voleka yani e na yalo dina kei na vakabauta dina sara, ni sa kureitaki tu na yaloda me da kakua ni beitaki keda e na ca, ka sa vakasilimi tu na yagoda e na wai makare,” (Iperiu 10:19-22).

robotstxt: allowed

filter: keep


text:
“Me da tubu cake vei koya e na ka kecega, vei koya ga na uluda, na Karisito,” (Efeso 4:15).
“Me da kakua ni vagonegonea tiko,” (Efeso 4:14).
E vinakata na Kalou mo tubu cake.
Sa inaki nei Tamamu vakalomalagi mo matua ka vakatubura na itovo nei Jisu Karisito. E ka ni rarawa ni udolu vakaudolu na tamata lotu, era sa qase cake tiko, ia era sega ni tubu cake. Era sa mai tao tu ga ena ivakatagedegede ni gone dramidrami vakayalo, ka ra se vapikini, se ra tokara tu ga na isulu ni gone. Na vuna oqori, e baleta ni ra a sega ga ni via tubu cake.
Na tubucake vakayalo e sega ni yaco ga mai vakai koya. E taura na noda digidigi kei na vakatulewa. Me tu vei iko na gagadre ni tubu, e dodonu mo vakatulewataka ni ko via tubu, mo sasagataka mo tubu, ka me kua ni mudu na nomu sasaga ni via tubu. Na bula vakatisaipeli – na sala me da ucui Karisito kina – e dau tekivu ena noda vakatulewa. E kacivi keda ko Jisu, ka da rogo: “Muri au. A sa tucake ko Maciu ka muri koya,” (Maciu 9:9).
Ena nodratou a digitaka na imatai ni tisaipeli me ratou muri Jisu, e ratou a sega ni kila tu na ibalebale taucoko ni nodratou vakatulewa oya. E ratou a rogoca ga ka muria na veisureti nei Jisu. Oya ga na ka ko gadreva: vakatulewataka mo sa Nona tisaipeli.
E sega ni dua na ka e moica ka bulia na nomu bula me vaka na vakatulewa ko cakava. Na vakatulewa ko cakava e rawa ni vakatuburi iko, ka rawa talega ni vakarusai iko, ka vakatau o cei vei rau ko digia, na nomu digidigi ena vakatakilai iko. Tukuna vei au na sala ko sa vakatulewataka mo muria, ka’u na rawa ni tukuna vei iko na itutu ni nomu bula ena ruasagavulu na yabaki ka lako mai. Eda na tubu me da vaka ga na tamata eda vakatulewataka me da ucuya.
Ena gauna ni noda cakava na digidigi oqo, e vuqa vei keda era dau calata kina na inaki ni Kalou me baleta na nodra bula. E vuqa era dau tu vakasuka mai na vakatulewataka na ka e bibi me ra digitaka, ka ra sa qai ciri tu me vaka na soqosoqo e wasawasa ena vo ni nodra bula. Eso tale, era na lomalomaruataka na nodra digidigi ena rua na sala e tu e matadra, ka ra tini ga ena veilecayaki kei na bula ka sega ni vakaibalebale. Eso tale, era na digitaka ka sega ni lomalomaruataka na sala era gadreva, ia e sala ga ni qara na bula sautu vakayago me ra vutuniyau se me ra kilai levu, ka ra qai tini ena bula ka sega kina na mamau ni yalo, ka kune ga kina na lomaocaoca. Na digidigi yadua eda cakava ena tawamudu na kena revurevu, ka sa dodonu kina me da digidigi vakayalomatua. E kaya ko Pita, “Ia ni na takali yani na ka kecega oqo, a cava na i valavala sa kilikili kei kemudou, e na i valavala savasava kei na daulotu,” (2 Pita 3:11).
Na Nona itavi na Kalou, kei na nomu itavi o iko. Na itovo vaKarisito, sa vua ni noda cakava na digidigi e vaKarisito, kei na noda vakararavi vua na Yalo Tabu me vukei keda me da vakavotukanataka na digidigi eda cakava. Ena gauna ko sa vakatulewa kina ni ko via tubu mo ucui Karisito, e dodonu mo sa tekivu vakaitovotaki iko ena itovo vovou. E dodonu mo sa biuta laivi eso na nomu itovo makawa, ka tekivu vakamatautaka eso na itovo vovou; ka digia mo veisautaka na itovo ni nomu vakasama. Mo vakabauta dei ni na vukei iko na Yalo Tabu ena veiveisau oqori. E kaya na iVola Tabu, “Dou kitaka vakakina na cakacaka dou sa bula sara kina, e na rere kei na sautaninini. Ni sa i Koya na Kalou sa cakacaka e na lomamudou me vaka na Nona lewa vinaka, mo dou nakita ka kitaka talega,” (Filipai 2:12-13).
Na tiki ni Vola Tabu oqo e vakaraitaka na rua na iwasewase ni tubu vakayalo: “Kitaka vakakina na cakacaka” kei na “cakacaka e lomamudou.” Na imatai ni iwasewase, oya na nomu itavi, ka Nona itavi na Kalou na ikarua ni iwasewase. Na tubu vakayalo e sasaga ka drau saga vata kei na Yalo Tabu. Na Yalo ni Kalou e sega wale ga ni cakacaka e lomada, e cakacaka tale ga vata kei keda.
Na tikina oqo, ka a volai tiko vei ira na tamata vakabauta, e sega ni tukuna tiko na sala me da vakabulai kina, ia e baleta ga na sala me da tubu cake kina. E sega ni kaya tiko me da cakacakataka na noda vakabulai, baleta ni da sega ni na vakuria na ka sa cakava oti ko Jisu e na kauveilatai.
Sa solia vei iko na Kalou e dua na bula vou; ka sa nomu itavi oqo mo vakatubura “e na rere kei na sautaninini.” A kena ibalebale oya, ni dodonu mo taura vakabibi na nomu tubu vakayalo! Ni ra taura tu ga vakamamada na nodra tubu vakayalo na tamata, e kena ivakaraitaki oya, ni ra sega ni se kila vinaka na tawamudu ni kena revurevu (me vaka eda a raica ena wase e 4 kei na 5).
Veisautaka na itovo ni nomu vakasama. Mo rawa ni veisautaka na nomu bula, e dodonu mo veisautaka na itovo ni nomu vakasama. Ena daku ni veika kece ko cakava, e tiko mai kina e dua na vakasama. Na nomu ivakarau kece, e vakatulewataka tiko yani e dua na yavu ni vakabauta; kei na yavala kece ko cakava, e vakasaribaribataki tiko mai ena dua na itovo ni vakasama. E a vakaraitaka na ka oqo na Kalou ena vica na udolu na yabaki ni se bera ni ra qai kila na dauvakadidike e daidai: “Mo vakatawa vakavinaka sara na yalomu: ni sa caka mai kina na i vurevure ni bula,”(Vosa Vakaibalebale 4:23).
Vakasamataka mada ni ko vodo tiko ena dua na waqa totolo, ka sa porokaramutaka tu na komipiuta me cici vaka ki na tokalau. Kevaka ko veisautaka na nomu nanuma mo sa vakasukasuka ka mua sobu ki na ra, e rua ga na sala ko na rawa ni veisautaka kina na vanua e mua tiko kina na waqa. Na imatai, oya mo dreta vakaukauwa na iuli ni waqa, ka saga mo ulia tani mai na vanua e sa vakaciciva tiko kina na cakacaka ni komipiuta. Ia ena oca ga mai na ligamu mai na nomu muloca tiko na iuli, me yacova ni ko sa na laiva me cici ga na waqa ki na tokalau.
Oqo na ka e yaco ena gauna ko via veisautaka kina na nomu bula ena nomu kaukauwa ga vakatamata: ko na kaya, “Au na saga ena noqu kaukauwa taucoko me’u kana musu ka vakadre yago wasoma…. me’u sa kua ni wele tu ka me’u sa kua ni dau bera.” Io, na kaukauwa ni vakatulewa vakatamata ena rawa ni vakavuna eso na veisau, ia ena vakavuna talega na bula lomaocaoca baleta ni ko se sega ni walia tiko na waka ni leqa. Ena sega ni tudei na veisau oya baleta ni se sasala tu ga e rukuna na waka dina ni leqa, ka vakavuna mo lesu tale tiko kina ki na nomu veitovo makawa.
Ia, e tiko e dua na sala e vinaka ka rawarawa cake. Veisautaka na nomu komipiuta – oya na itovo ni nomu vakasama. E kaya na iVola Tabu, “Ia, dou mataliataka ga ni sa vakavoui na yalomudou, mo dou kila rawa kina na loma ni Kalou,” (Roma 12:7). Me imatai ni kalawa na nomu veisautaka na ivakarau ni nomu vakasama. Na veisau e dau tekivu taumada ena vakasama. Na ituvaki kei na draki ni nomu bula, ena vakatulewataka na nomu vakasama kei na veika ko cakava. E a kaya ko Paula, “Mo dou vakavoui mai e na yalomudou kei na lomamudou,” (Efeso 4:23).
Me yaco mo ucui Karisito, e dodonu mo vakatubura na vakasama vaKarisito. E vakatoka na iVola Tabu na veisau oqo me “veivutuni”. Na vosa vakavavalagi ni “veivutuni” (repentance) e vakadewataki mai na dua na vosa vakaKirisi ka kena ibalebale ena vosa oya, “na veisau ni vakasama”. Ena veigauna ko veisautaka kina na itovo ni nomu vakasama mo taurivaka na itovo ni vakasama ni Kalou me baleta na nomu bula, me baleta na ivalavala ca, baleti ira na tamata, me baleta na bula raraba kei na veika e se bera mai, ko sa veivutuni tiko. Ko sa taurivaka tiko na rai kei na vakasama vaKalou.
Eda vakaroti, “Me tiko e na lomamudou na yalo oqo ka tiko talega vei Jisu Karisito,” (Filipai 2:5). E wase vakarua tiko na ivakaro oqo. Na imatai ni iwase e kaya me da muduka na vakasama vakayalowai, oya na vakasama ni dau vakaliuci keda ga vakai keda. E kaya na iVola Tabu, “Dou kakua ni gone lalai e na vuku; e na lomaca ga mo dou gone lalai, ia e na vuku mo dou tamata bula,” (1 Korinica 14:20). Ko ira na gone dramidrami, era dau nanumi ira ga vakai ira kei na veika era vinakata. E sega vei ira na lomasoli, ia era vinakata ga me ra taura se ciqoma na ka e soli vei ira. Oya na itovo ni yalowai. E ka ni rarawa ni vuqa era se sega ni kali tani mai na itovo ni vakasama vaka oya. E kaya na iVola Tabu ni sa ivurevure ni valavala ca na itovo ni vakasama vaka oya: “Ni ra sa gadreva na veika vakayago ko ira era sa i tovo vakayago,” (Roma 8:5).
Na ikarua ni iwase ni vakarau ni vakasama vaKarisito, sa i koya, me da sa tekivu vakasama vakayalomatua, o koya ka vakanamata vei ira na tani ka sega vei keda vakai keda. E na wase ni ivola nei Paula ka kilai levu me baleta na loloma dina, e kaya kina o koya ni sa ivakaraitaki ni yalomatua na kauwaitaki ira na tani: “Ni’u a gone, au a dauvosa me vaka na gone; au a kila ka me vaka na gone, au a dauvakanananu me vaka na gone; ia ni’u sa yaco me tamata bula, au sa biuta tani na ka vagonegonea,” (1 Korinica 13:11).
E daidai, e vuqa era nanuma ni matua vakayalo e vakaraitaki ena levu ni kilaka vakaiVolaTabu ka tu vua e dua. Ena dina beka oqori, ia e sega ni o koya taucoko oya. Na bula vaKarisito e cecere cake mai na kilaka kei na vakabauta vakaiVolaTabu; e okati talega kina na noda ivakarau kei na ituvaki ni yaloda. Na veika eda cakava e dodonu me salavata kei na noda vakabauta; ka dodonu me yavutaki na noda itovo ena noda vakabauta.
Na bula vaKarisito e sega ni dua na ivakavuvuli ka yavutaki ena dua na itovo ni vakasama ni tamata, ia e sa baleta ga na bula ni veitokani, ka sa dua na itovo ni kena bulataki na noda bula. Na uto ni itovo ni bula oya, sa i koya na kena kauwaitaki ko ira na tamata, me vaka ka a cakava ko Jisu, ka sega kina na kauwaitaki keda vakai keda. E kaya na iVola Tabu, “Me da kitaka yadua na ka e vinaka vua na kai noda, na ka e yaga me vakatavulici kina ko koya. Ia na Karisito talega sa sega ni kitaka na ka sa vinakata ga ko koya,” (Roma 15:2-3).
Na kauwaitaki ira na tani sa usutu ni bula vaKarisito, ka sa ivakadinadina vinaka duadua ni tubu vakayalo. Na itovo ni vakasama vakaoqo e veisaqasaqa kei na noda itovo ni bula vakayago, ka sega ni veiriti kei na itovo vakavanua, e kunekunei dredre, ka rui dredre na vakamuria. Ia, e ka ni marau ni soli vei keda na veivuke: “Ia, eda sa sega ni rawata na yalo ni vuravura, na yalo ga sa mai vua na Kalou,” (1 Korinica 2:12). Ena vica na wase ka tarava, eda na dikeva kina na iyaya ni cakacaka e vakayagataka na Yalo Tabu me vukei keda kina me da tubu.
KA 23 NI SIGA
VAKANANUMA VOLI NA INAKI NI NOQU BULA
Tikina me Vakananumi: E se sega ni bera me da tekivu tubu vakayalo.
Tikina Koula: “Ia dou mataliataki ga ni sa vakavoui na yalomudou, mo dou kila rawa kina na loma ni Kalou, sa yaga, ka vinaka, ka dodonu sara,” (Roma 12:2).
Taro mo Taroga: Ena tiki ni noqu bula cava e gadrevi kina me‘u tinia na vakasama vakayago, ka tekivu vakasama me vaka na itovo ni vakasama vaKalou?


text:
“Ko Kelepi ga na noqu tamata, ni sa dua tani na yalona, a sa muri au tikoga,” (Tiko mai na Lekutu 14:24).
“Me tiko e na lomamudou na yalo oqo ka tiko talega vei Karisito Jisu,” (Filipai 2:5).
Na veiqaravi e vu taumada mai lomamu.
Mo yaco mo tamata ni veiqaravi, e gadrevi e dua na veisau e lomamu kei na veisau ena nomu itovo ni vakasama. E dau kauwaitaka vakalevu cake na Kalou na vuna eda cakava kina e dua na ka, ka sega soti na ka eda cakava. E bibi cake Vua na itovo ni lomada, ka vakalailai na veika eda kitaka. E a vakararawataka na Kalou ko Amasaia na tui baleta ni a “cakava na ka dodonu ko koya e na mata i Jiova, ia sa sega ni vinaka taucoko na yalona,” (2 Tui 25:2).
Era kauwaitaki ira vakalevu cake na tani, ka vakalailai sobu na nodra nanumi ira ga vakai ira. Era vakanamata vei ira na tani, ka sega vei ira vakai ira. Oqori na yalomalumalumu dina: e sega ni noda vakalolovirataki keda, ia sa i koya ga na noda sega ni vakaliuci keda vakai keda. Era dau guilecavi ira vakai ira. E kaya ko Paula, “Mo dou kakua ni nanuma na nomudou ka ga koi kemudou yadua, ia mo dou dui nanuma talega na nodra ka na tamata tani,” (Filipai 2:4). Oqo na ibalebale ni “vakayalia na nomu bula” – ena nomu guilecavi iko vakai iko ena nomu veiqaravi vei ira na tani. Ena gauna eda mudu kina ena vakabibitaka tiko na noda gagadre vakai keda, eda sa na qai vakila na nodra gagadre ko ira era tu wavoliti keda.
Ko Jisu, “a sa vakadravudravuataki koya, ka kauta vua na i tovo ni tamata dauveiqaravi,” (Filipai 2:7). Ena gauna cava beka ko sa bau vakadravudravuataki iko kina ena vukuna e dua tale? Ko na sega ni rawa ni vakatokai mo dauveiqaravi kevaka ko sa sinai tu ena dokadokai iko. Ena gauna ga eda guilecavi keda kina vakai keda, eda dau cakava kina na veika ka dredre me na guilecavi.
E ka ni rarawa me da raica ni vuqa ga na noda veiqaravi e dau baleti keda tikoga. Eda veiqaravi vei ira na tani me ra taleitaki keda kina, me da vakacaucautaki kina, se me da rawata kina na lomada. Oya, e sega ni rawa ni vakatokai me veiqaravi dina. Ena gauna kece eda veiqaravi tiko kina, eda sa vakananumi keda tikoga kei na noda yalo vinaka kei na noda dauloloma. Eso era dau vakayagataka na nodra veiqaravi me ka ni veisa vata kei na Kalou: “Au na cakava na ka oqo vei Kemuni na Kalou, kevaka ko ni cakava na ka au gadreva vei Kemuni.” Ia ko ira na dauveiqaravi dina, era na sega ni tovolea me ra vakayagataka na Kalou me yaco kina na lomadra. Era sa vakatara ga na Kalou me vakayagataki ira ena vuku ni Nona inaki.
Na itovo ni guilecavi keda vakai keda, me vaka na yalo dina, e sa bau dua na ka dredre me da kunea. Vei ira kece na tamata e a kila ko Paula, ko Timoci duadua e a rawa ni dusia ko Paula me ivakaraitaki vinaka taudua ni tamata ivakarau vakaoqo. (Filipai 2:20-21). E ka dredre me da vakasama me vaka e dua na dauveiqaravi baleta ni bolea na noda itovo ni nanuma vakayago, ka ni sa ilesilesi ni noda bula vakayago me da nanumi keda ga vakai keda. Au dau nanumi au ga ena vuqa na gauna. Oya na vuna, e sa dua na ka au veimulomulo kaya ena veisiga na noqu vakayalomalumalumutaki au, ka sa dua na lesoni e dodonu me’u vulica tikoga. E dau tadola vakawasoma vei au ena veisiga na katuba me’u veiqaravi kina, ka dau soli vei au na digidigi me’u digia me’u qaravi au vakai au ga, se me’u qarava na nodra gagadre na tamata. Na vakuwai keda vakai keda sa usutu ni yalo ni dauveiqaravi.
Eda rawa ni vakarautaka na levu ni noda talairawarawa kei na noda vakaitovotaki keda me da dauveiqaravi dina, ena ivakarau ni noda ciqoma na nodra dau via vakayagataki keda na tani me da qaravi ira. Ko dau ciqoma vakaevei na nodra via lewai iko se vakatalai iko mo cakava na ka vei ira, se ra vosaki iko ena vosa ni veibeci ko ira na tamata eso? E kaya na iVola Tabu, “Kevaka e dua sa vakasaurarataki iko mo drau lako vata kaya e dua na maile, lako vata kaya na kenai karua,” (Maciu 5:41).
Ko ira na dauveiqaravi, era raici ira vakai ira me vaka na ivakatawa ka sega me itaukei. Era kila dei tu ni taukena na veika kece na Kalou. E na iVola Tabu, na ivakatawa e a tamata dauveiqaravi ka soli vua me cicivaka na itikotiko. E a veiqaravi vakaoqo ko Josefa ena nona a kaivesu tu mai Ijipita. E a lesia vei Josefa ko Potifa me lewa na kena cicivaki na nona vuvale. Ka vaka talega kina na nona vakararavitaka vei Josefa na itaukei ni vale ni veivesu na kena cicivaki na vale oya. Ka qai kena iotioti, na nona lesi Josefa ko Fero me cicivaka na matanitu ko Ijipita. E rau lako vata na ilesilesi ni dauveiqaravi kei na ilesilesi ni vakatawa (1 Korinica 4:1), me vaka ni namaka na Kalou me da dinata na itavi ruarua oqo. E kaya na iVola Tabu, “Ia eke, sa kilikili kei ira na i talatala, me ra kune ni ra tamata dina,” (1 Korinica 4:2). E sa vakaevei na nomu vakayagataka tiko na veika e vakararavitaka vei iko na Kalou?
Mo yaco mo dauveiqaravi dina, e sa dodonu mo vakadeitaka na veika e bibi ena nomu bula ena vuku ni veika vakailavo. E kaya ko Jisu, “Sa sega e dua na tamata sa qarava rawa e lewe rua na turaga…..Dou sa sega ni qarava rawa na Kalou kei na i yau,” (Luke 16:13). E sega ni kaya, “E sega ni dodonu mo dou qarava…,” ia e kaya ga “Dou sa sega ni qarava rawa.” E kena ibalebale oya, ni sa sega ni rawa ni yaco me da qarava vata e rua na turaga! Na bula ena vuku ni veiqaravi, kei na bula ena vuku ni ilavo, e rau sega ni veiriti. O koya evei ko na digitaka? Kevaka ko tamata dauveiqaravi ni Kalou, ko sa sega ni rawa ni la’ki vakasaqara e dua tale na ivurevure ni ilavo. Sa taukena na Kalou na nomu gauna taucoko. E gadreva o Koya na nomu vakararavi taucoko Vua ka sega me vakatikina ga.
Na ilavo duadua e taukena na kaukauwa me sosomitaka na Kalou ena nomu bula. E vuqa era sa vesuki ka dreti tani mai na ilesilesi ni veiqaravi ena vuku ni nodra gadreva na veika vakavuravura. Era kaya, “Ni’u sa rawata na veika vakailavo au sasagataka tiko, au na qai qarava na Kalou.” Oya e dua na digidigi yalowai, ka ra na veivutunitaka tiko me tawamudu. Ni sa nomu turaga ko Jisu, ena qaravi iko na ilavo; ia kevaka ko qarava na ilavo, ko na yaco mo bobula kina. E sega ni ivalavala ca na taukena na iyau, ia, e ivalavala ca ga kevaka ko sega ni vakayagataka mo vakalagilagia kina na Kalou. Ko ira na tamata dauveiqaravi ni Kalou, era kauwaitaka vakalevu cake na veiqaravi ka vakalailai na ilavo.
Na iVola Tabu, e sa matata vinaka tu: E vakayagataka na ilavo na Kalou me vakatovolea kina na nomu yalodina vakatamata dauveiqaravi. Oya na vuna, e vakawasoma cake kina na vosa nei Jisu ena vuku ni ilavo, ka vakalailai sobu na veika e kaya baleti lomalagi kei Eli. E a kaya, “Kevaka dou a sega ni dina e na i yau sa sega ni dodonu, ko cei ena vakararavi vei kemudou e na vuku ni yau sa dina?” (Luke 16:11). Na nomu qarava vinaka na nomu vakayagataki ilavo e na vakatulewataka na levu ni Nona vakalougatataka na nomu bula na Kalou.
Ena wase e 31, au a vakamacalataka kina e rua na mataqali bula: ko ira na Dauvakatubu Matanitu, kei ira na Dauvakatubu iYau. E rau vakataledi ruarua ena vakatubura na bisinisi ko rau oqo: ena veivosaki, ena volivolitaki, kei na rawata na tubu. Ko ira na Dauvakatubu iYau, era na ia tiko ga na soqona na iyau me yaga ga vei ira, ka na sega ni ra cegu rawa; ia, ko ira na Dauvakatubu Matanitu, era veisautaka na lawa ni nodra cakacaka. Era na saga talega me ra vakatubura vakalevu na iyau, ia era cakava ga me rawa kina ni ra solia tani yani. Era vakayagataka na nodra iyau me vakailavotaki kina na isoqosoqo lotu ni Kalou, kei na nodra veiqaravi ki vuravura.
Ena neimami ivavakoso ena taba-ni-were oqo e California, e sa tiko e dua na isoqosoqo ka ra lewena na manidia kei ira na itaukei ni veibisinisi, ka ra sa saga tiko me ra cakava na veika era rawata me ra rawa ilavo kina vakalevu, me ra qai vakailavotaka na lotu me vakatuburi ka vakarabailevutaki kina na matanitu ni Kalou. Au vakauqeti iko mo vosa vei nomudou italatala, me tauyavutaki e dua na isoqosoqo vakaoqo ena nomudou ivavakoso.
Na dauveiqaravi, era vakanamata ga ki na nodra cakacaka ka sega ni kauwai ena nodra cakacaka na tani. Era sega ni via veivakatautauvatataki, vakalelewa se veisisivi kei ira tale na so ka ra dauveiqaravi talega. Era sa rui osooso ena cakava tiko na cakacaka sa lesia vei ira na Kalou.
E sega ni vakaibalebale vei ira na dauveiqaravi ni Kalou na veisisivi, ka vica tiko na vuna: eda dua vata ga na ito; e noda inaki kece me da vakarairaitotokataka na Kalou ka sega ni o keda vakai keda; e sa soli vei keda yadua na Kalou na noda dui ilesilesi; ka da sa dui buli me veirauti kei na noda dui ilesilesi oya. E kaya ko Paula, “Me da kakua ni gadreva me da dokai walega, se veicudruvi, se veivuvutaki,” (Kalatia 5:26).
E sa sega na gauna ni veiqati se veivuvutaki ena keda maliwa na tamata dauveiqaravi. Ni ko osooso tiko ena veiqaravi, sa sega vei iko na gauna ni vakalelewa. Kevaka ko vakalelewa, ko sa vakasabusabutaka tiko na gauna e dodonu me yaga ena veiqaravi. Ena gauna e a vakatukutuku kina vei Jisu ko Marica me baleta ni sega ni veivuke vua o Meri na tacina, e a vakayalia kina na nona yalo ni dauveiqaravi. Era sega ni dau kudru me baleti ira na so tale ko ira na dauveiqaravi dina, ka ra sega ni dau vakasaqara me ra tokona na kaseti ira era sega ni via vakaitavi. Ia, era vakararavi ga vua na Kalou ka ra ia tiko ga ena veiqaravi.
Sa sega ni noda itavi me da vakalewa e dua tale na tamatacakacaka ni Turaga. E kaya na iVola Tabu, “O cei ko iko mo lewa na tamata ni turaga tani? E na tu ko koya, se bale, vua na nona turaga,” (Roma 14:4). E sa sega talega ni noda itavi me da valuta na vakalelewa ka caka vei keda. Laiva vua na nomu Turaga me valuta. Mo muria ga na ivakaraitaki nei Mosese, ena nona taurivaka na yalomalumalumu ni sota kaya na vakalelewa; ka vakakina ko Niemaia, ni a kaya vei rau na vakalewai koya, “Au sa kitaka tiko e dua na cakacaka levu…….me mudu mei cavai na cakacaka ni’u sa biuta, ka lako sobu vei kemudrau?” (Niemaia 6:3).
Kevaka ko dauveiqaravi vakataki Jisu, mo namaka ni ko na vakalewai. Ko vuravura, ka vaka talega kina e loma ni lotu, era sega ni kila tu na ka e bibi vua na Kalou. E dua na ivakaraitaki totoka duadua ni loloma ka a caka vei Jisu, e a qai vakalewai mai vei ratou na tisaipeli. E a taura ko Meri na ka talei duadua e taukena, na waiwai boi vinaka ka sau levu, ka qai livia e ulu i Jisu. E ratou a vakatoka na itovo ni loloma oqo na tisaipeli me vakasabusabu, ia ko Jisu e a vakatoka me “cakacaka vinaka”, ka sa i koya ga oya na ka e bibi. Na nomu cakacaka e vuku i Karisito ena sega ni maumau, ka veitalia ga na ka era kaya na tani.
Na dauveiqaravi, era yavutaki ira vei Karisito. Baleta ni ra kila tu ni ra sa lomani ka ra sa ciqomi ena loloma ni Kalou, sa sega vei ira na vakatitiqa ena vuku ni yaga ni nodra bula. Era na ciqoma na itavi ka nanumi ni itavi beci mai vei ira ka sega ni dei tu na nodra yavu, . E dua na ivakaraitaki cecere ni veiqaravi ena yalo ka yavutaki dei tu, oya, ena Nona a vuya na yavadratou na tisaipeli ko Jisu. Na vuiyava, e rawa ni laurai me tautauvata kei na nodra cakacaka na gone dau masi ivava ena veisaqata ni veikoro lelevu, ka vuqa era raica me cakacaka beci. Ia ko Jisu, e a kilai Koya vakai koya vinaka tu, ka sega ni maduataka kina na cakacaka e a cakava. E kaya na iVola Tabu, “A sa kila ko Jisu ni sa solia ko Tamana na ka kecega ki Ligana, ka ni sa lako mai vua na Kalou ko Koya…..sa tu cake mai na i vakayakavi, ka luvata na Nona i sulu, ka kauta mai e dua na i solo, ka vauca ki tolona,” (Joni 13:3-5).
Kevaka ko gadreva mo tamata dauveiqaravi, e dodonu mo yavutaka na nomu bula vei Karisito. Ko ira ga era yavutaki dei tu, era rawa ni dauveiqaravi. Ko ira era sega ni yavutaki dei, era na nuiqawaqawataka tiko na kedra irairai vei ira na tamata. Era leqataka de na qai laurai na nodra malumalumu, ka ra vuni tu ena daku ni nodra matavulo ni dokai ira vakai ira. Ena levu ga ni nomu sega ni yavutaki dei, na levu talega ni nomu gadreva me ra qaravi iko na tamata, kei na nomu qara na nodra veivakadonui.
E a kaya ko Henri Nouwen, “Me rawa ni da veiqaravi vei ira na tamata, e dodonu me da mate vei ira; oya, me da kua ni vakarautaka tiko na bibi ni keda yaga ena nodra ivakavakarau ni bibi na tani….eda na qai galala kina me da lomani ira na tamata. Ena gauna ko yavutaka kina na kemu yaga kei na nomu bula ena nomu veitokani kei Karisito, ko sa na qai sereki mai ena nodra nanamaki na tani, ka na qai vakatarai iko oya, mo veiqaravi vakalevu cake kina vei ira na tamata.
Ko ira na dauveiqaravi, e sega ni ra gadreva me ra vakaliliga e lalaga ni nodra vale na icocovi e vuqa ni nodra veiqaravi me ra kune veivakadonui kina. Era sega ni vakasaqara me ra kacivi ena ikacikacivi ni veidokai, se me ra tokara na kote ni veiliutaki kei na vakaliuci. Era sega ni gadreva na ivakatakilakila e vuqa ni cecere, ka ra sega ni vakarautaka na bibi ni kedra yaga ena veika era rawata. E kaya ko Paula, “Sa sega ni vakabau ko koya sa tukuni koya, sa vakabau ga ko koya sa tukuna na Turaga,” (2 Korinica 10:18).
Kevaka e a dua na tamata e rawa ni tukutukuna na nona veikilai kei ira na tamata rogo, sa i Jemesa duadua, na taci Jisu. O koya duadua vei ira kece era cavuti ena iVola Tabu, e a susu vata mai kei Jisu ena dua ga na vuvale. Ia, ni vola tiko na nona ivola, e a vakatokai koya vakai koya me “talatala ni Kalou kei na Turaga ko Jisu Karisito,” (Jemesa 1:1). Na levu ga ni nomu volekati Jisu, na kena lailai talega na nomu gagadre mo dokadokai iko.
Na dauveiqaravi, era ciqoma na nodra ilesilesi ni veiqaravi me katuba ki na tubu vakayalo, ka sega ni icolacola. Era marautaka na nodra vukei ira na tani, na nodra sotava na nodra gagadre na tamata, kei na nodra vakaitavi ena veiqaravi. Era “qaravi Jiova e na marau,” (Same 100:2). Na cava na vuna era qaravi Koya kina ena marau? E baleta ni ra lomana na Turaga, era vakavinavinakataka na Nona loloma, ka ra kila ni sa ivakavakayagataki cecere duadua ni bula oqo na veiqaravi, ka ra kila talega ni sa yalataka oti na Kalou me solia na kedra isau. E a yalataka ko Jisu, “Kevaka sa qaravi au e dua, e na vakarokorokotaki koya ko Tamaqu,” (Joni 12:26). E a kaya ko Paula, “Sa sega ni tawa dodonu na Kalou me guilecava na nomudou cakacaka, kei na loloma, dou a vakatakila ki na yacana ni dou a qaravi ira era sa lotu,” (Iperiu 6:10).
Vakasamataka mada na ka e rawa ni yaco kevaka e dua na ikatini wale ga ni tamata lotu e vuravura, era sa taura vakabibi na nodra itavi vakadauveiqaravi. Vakasamataka mada na cakacaka vinaka kece e rawa ni caka. Ko sa tu vakarau mo wili vata kei ira? E sega ni bibi na iwiliwili ni nomu yabaki ni bula, ia, ena vakayagataki iko na Kalou kevaka ko sa tekivu mo vakaitovo ka vakanananu me vaka e dua na dauveiqaravi. E kaya ko Albert Schweitzer, “Ko ira ga na tamata mamarau duadua, sa i ira era sa vulica na itovo ni dauveiqaravi.”
KA 34 NI SIGA
VAKANANUMA VOLI NA INAKI NI NOQU BULA
Tikina me Vakananumi: Me‘u tamata dauveiqaravi, e dodonu me‘u taurivaka na itovo ni vakasama ni dauveiqaravi.
Tikina Koula: “Me tiko e na lomamudou na yalo oqo ka tiko talega vei Karisito Jisu,” (Filipai 2:5)
Taro mo Taroga: Au dau kauwaitaka vakalevu cake me’u qaravi se me’u vakasaqara na sala eso me’u veiqaravi kina vei ira na tani?


text:
“O koya ga mo dou vakaraici kemudou, kei ira kecega na qele-ni-sipi, ni sa lesi kemudou kina na Yalo Tabu mo dou nodra ivakatawa, mo dou vakania na isoqosoqo lewe ni lotu ni Kalou; ko ira sa volia ko Koya, e na Nona dra ga” (Cakacaka 20:28).
Na dra nei Jisu e taukena na kaukauwa me veisautaka na ivolatukutuku kei vuravura, ka ko keda, eda sa tiki ni ivolatukutuku o ya. Ko Kalivari e sa itakele ni veitabagauna kece sara: na veitabagauna kece ni se bera na kauveilatai era vakanamata mai kina; ka vakakina na veitabagauna e daku ni kauveilatai, era rai lesu kina. E laurai tu na kauveilatai nei Karisito kei na kena bibi tawamudu, ni duri rewaicake duadua tu e maliwa ni veika kece tale e na ivolatukutuku kei vuravura. Na itukutuku bibi ni kauveilatai sa ikoya oqo: Na tamata e sa yali tawamudu tu kevaka e sega na nona iVakabula. E a lako mai ki vuravura na Karisito, ka mai mate me cola kina na itotogi e vuku ni tamata, ka me solia vua na bula tawamudu.
Na ivakatakilakila ni dra ni veivakaduavatataki, e vosa cake vakadomoilevu ka vakamatata. Na rorogo ni kena kaci e voqa e na veitabatamata taucoko, ka dodo yawa mai e na dela ni veitabayabaki. O ya na kaci ka kacivaki mai ki na dui yaloda kei na noda dui bula yadua.
Taumada, eda na dui ciqoma vakaevei na veisureti ki na bula tawamudu e na Nona solia na Nona bula na Lami? A ikarua, eda na bulataka vakaevei na noda dui bula, me da vakavinavinakataka rawa kina na iloloma talei oqo, kei Koya na Luve ni Kalou yalololoma ka solia vei keda?
E SE SEGA NI BAU MALUMALUMU MAI NA KAUKAUWA NI DRA
E na iwase ni ivola eda se qai wilika oti, eda a tukuna kina me baleta na veika sa yaco oti, kei na veika e se bera mai. O keda ka da sa wili ki na matanitu ni Kalou, eda sa tu oqo e na vanua ka rau veitaqai kina na polo e rua o ya. Eda sa tu e na matanitu, ia eda se tu talega e na vuravura bale oqo. Ko keda na kawatamata ni veiyalayalati vou ni Kalou, eda sa kacivi me da kauta na itukutuku ni veivakabulai kei na veisereki e na vuku ni dra, ki vei ira eda bula mailwai ira e na vuravura bale oqo.
Me yacova mai edaidai, e se sega ni bau malumalumu mai na kaukauwa ni dra. E sega ni vakaiyalayala na veika e sa vakayacora na dra i Jisu, ka vakakina na veika e na vakayacora, e na noda bulataka na bula veitokani ni veiyalayalati kei na noda Kalou, ni da sa Nona – o ikeda na isoqosoqo lewe ni lotu.
NA KAWATAMATA NI VEIYALAYALATI NI KALOU E VURAVURA
Sa ibulibuli talei ni Kalou na isoqosoqo lewe ni lotu. Ko ira era sa voli oti e na dra, era taukeni mai Vua, ka ra cakacaka tiko e Vukuna e vuravura, e sa soli ka vakatautaki tu vei ira e dua na ilesilesi bibi.
NA VEITAVAKI KEI NA SERAU NI KALOU
E na sega ni vakayacora rawa vaka ikoya na cakacaka ni Yalo na isoqosoqo lewe ni lotu, e na kaukauwa vakatamata ga. Sa na rawa duadua ga oqori kevaka e vakasaqara ka ciqoma na serau ni Kalou. Ni vakamacala tiko e na tikina oqo, e kaya na ivola ki vei ira na kai Efeso 2:20-22:
“Ka dou sa tara cake e na nodra yavu na i apositolo kei ira na parofita, ia sa ikoya ko Jisu Karisito sa kena ivakadei e tutu-ni-vale. O koya sa sema vata kina na vale taucoko, a sa tubu cake kina me vale tabu ni sa tu vata kei na Turaga: o koya dou sa vakatataki vata talega kina me vale ni Kalou ni sa tiko kina na Yalo Tabu.”
Na veikacivi cecere duadua vei ira na sa kacivi, o ya me ra vakarokorokotaka na Kalou. E sa kilikili Vua me vakarokorokotaki ka vakacerecerei, me laveti cake na Yacana me ivakadinadina ni Nona kaukauwa kei na Nona vinaka. Ni ra dau soqoni vata mai na tamata ni Kalou e na gauna makawa me ra vakacabo isoro, ko ira na tamata vakabauta ni veiyalayalati vou, era sa kila tu ni sa cabo oti na iSoro e dua, ka ra soqoni vata mai me ra vakalevulevuya na yaca iKoya ka a vakadavea na Nona dra me ra vakabulai kina.
Na isoqosoqo lewe ni lotu, ni dabe donu tu, e sa yasana ka vakaitikotiko kina na Kalou e na kedra maliwa na Nona tamata.
NA KACIVAKI NI TUKUTUKU NEI KARISITO
Me vaka ni ra sa kawatamata ni Kalou, na isoqosoqo lewe ni lotu e vakamarautaka na Kalou, ka veiqaravi vakavinaka ki vuravura, e na gauna e vunautaka kina vakadodonu na itukutuku ka solia kina ko Karisito. Na itukutuku oqo e vuqa na kena ivakamacala, ka vakamatatataka na vosa kei na bula nei Karisito e na Nona a bula voli e vuravura.
E a cudruva na vu-ni-lolo ko Jisu baleta ni a sega ni vuataka na vuana ka a namaki me vuataka. (Maciu 21:19). Na isoqosoqo lewe ni lotu ka sega ni veivakalotutaki, e sa vaka e dua na vunikau ka sega ni vua, ka sa vakamaumautaka walega na qele e tubu kina; se vaka e dua na vale ka sa lala tu, ka volai tu e na kena katuba “Ikapoti” (“sa yali na i ukuuku” -1 Samuela 4:21). E a vakadavea na Nona dra talei ko Karisito me vakabulai kina na tamata kecega, ia kevaka e sega ni vakadewataka na isoqosoqo lewe ni lotu vei ira na tagane kei na yalewa, na cakacaka e sa cakava ko Koya, sa sega ni vuataka na vuana.
E sa na bau vakararawataka dina na yalo ni Kalou me raica na isoqosoqo lewe ni lotu ni cakava tiko na veicakacaka kece tale e so, ka vakavo ga na ilesilesi ka a lesia kina me cakava. O keda eda sa tamata vakabulai ni Kalou, ka sa noda itavi me da bulataka ka da kacivaka na dina ni Nona vakacabo isoro cecere ko Jisu. E dodonu me da kacivaka na iSoro savasava duadua oqo, o Koya ka a solia me dave na Nona dra me savai kina na ivalavala ca ni tamata.
SOLIA VUA NA KALOU NA LAGILAGI
E dua na itavi bibi taumada ni kawatamata ni Kalou, o ya me solia Vua na lagilagi. Eda cakava oqo e na noda tukuna na veika e vakatakila vei keda na Kalou, na veika veivakurabuitaki kei na Nona kaukauwa, kei na noda vakacerecereya tikoga na Yacana. Na Efeso 3:20-21 e kaya vei keda me da vakalagilagi Koya e na vosa oqo:
“Ia vei Koya, sa rawata me cakava na ka sa uasivi cake vakalevu sara e na ka kecega eda sa kerea se vakasama kina, me vaka na kaukauwa sa cakacaka yaco e na lomada; me ia vei Koya na vakarokoroko e na isoqosoqo lewe ni lotu e na vuku i Karisito Jisu, me yacova na veitabatamata kecega ka sega ni mudu. Emeni.”
VAKADEWATAKI NI NONA VUKU TAWA YALANI NA KALOU
Na tamata e sa dau vakasaqara voli mai me kunea na sala me vakabulai koya kina vaka ikoya, ia na lewa ni Kalou me baleta na sasaga oqo ni tamata e tukuni vakamatata tu e na 1 Korinica 1:21:
“Io, ni sa vuku tu na Kalou, a ra sa sega ni kila na Kalou na kai vuravura e na nodra vuku, sa qai vinakata na Kalou me vakabulai ira era sa vakabauta, e na vosa vakalialia.”
Ko vuravura e dikeva na kosipeli, ka kaya ni ka lialia. Na vakasama, ni taukena na dra ni Lami na kaukauwa me veivakabulai, e ka rogorogo lialia vei ira e so. Ia, na isoqosoqo lewe ni lotu vaka ikoya, e nakiti me ivakavotukanataki ni vuku cecere ni Kalou, ka vakaraitaki e na kauveilatai. E kaya vakaoqo na Efeso 3:10: “Me yaco kina, e na gauna oqo, na isoqosoqo lewe ni lotu, me ivakatakilakila vei ira na turaga kei ira sa kaukauwa e na veiyasana vakalomalagi ni sa takiveivinaka sara na vuku ni Kalou.”
E a kila tu ko Paula ni na vakatakilai na vuku e na vunautaki ni kosipeli.
“Ni’u sa sega ni maduataka na itukutuku vinaka kei Karisito: ni sa ikoya oqo na kaukauwa ni Kalou me vakabulai kina ko ira yadua era sa vakabauta (Roma 1:16).
Na itukutuku vinaka ni kosipeli, sa ikoya, ni dra e yaga me voli lesu kina ko vuravura taucoko, ka rawa me vakayagataki me vakabulai kina e dua e rogoca na itukutuku, ka ciqoma e na yalo ni veivutuni kei na loloma. Na cakacaka loloma ni isoqosoqo lewe ni lotu, sa ikoya me kauta na itukutuku ni veivinakati oqo ki vuravura taucoko.
“Ka me vakaveivinakatitaki ira kaya na ka kecega e na vukuna, ni sa ia mada na ka ni veivinakati e na Nona dra ni sa lauvako ki na kauveilatai; io e na vukuna ga, se ra tu e vuravura se ra tu mai lomalagi.” (Kolosa 1:20)
Eda sa kacivi ka da lesi me da kacivaka na itukutuku vinaka, ka vauqeti ira na tagane kei na yalewa me ra ciqoma.
Na cakacaka ni veivakalotutaki e vakayacori e na kena vunautaki na Vosa, e na veiwasei kei na tukuni yalo, e na nodra talai na kaulotu, kei na kena vakayagataki na veisala e vuqa ni vakau itukutuku. Me vakataki Paula, me da sa yaco me da ka kecega vei ira kecega na tamata, me da vakabula kina e so e na ka kecega (1 Korinica 9:22).
NA VEIVAKATATAKI CAKE
Na veivakatataki cake, e kena ibalebale me tara cake, se me vakatubura cake. E na nona dodoliga yani ki vuravura, e sega ni dodonu vua na isoqosoqo lewe ni lotu me guilecavi ira na lewena. Me ra kua ni biligi vakatikitiki se guilecavi na veitiki ni Yago. E dodonu me ra ovici e na veitokani veilomani, ka me ra vakani vakavinaka mai na Vosa me ra tubu kina e na tubu e vaKarisito.
“Ia kevaka eda sa ia na ivalavala ni rarama, me vaka e sa tu e na rarama ko Koya, eda sa qai duiveiwekani vata, a sa vakasavasavataki keda mai na ca kecega na dra i Jisu Karisito na Luvena” (1 Joni 1:7).
E sa tubu cake tikoga na noqu kila, e na noqu uqeti tiko mai na kaukauwa ni dra me veivueti, veivakatabui, ka veitabaki, ni inuinui levu ni isoqosoqo lewe ni lotu me vakateteya na itukutuku kei na kaukauwa ni dra, o ya me tuberi ira, vakarautaki ira ka vakatavulici ira na tamata ni Kalou e na kena caka na cakacaka bibi oqo.
E na nona vakatuburi ira tiko na turaga kei na marama na isoqosoqo lewe ni lotu me ra kauta na itukutuku ni kosipeli, e na gauna vata tale ga o ya, era sa tubu tale tikoga na lewe ni lotu oqo me ra tamata sinai e na loloma ka me ra kaukauwa vakayalo. Oqo e sa ituvatuva ni Kalou me baleti ira na Nona tamata ka sa voli ira oti e na dra.
Ni sa dau tekivu vakadewataka yani na Vosa ni Kalou na isoqosoqo lewe ni lotu, e dau yaco e dua na ka vakurabui vei ira na lewena: Era dau tubu cake me ra ucui Karisito vakalevu cake:
“Ia sa ikoya sa solia e so, me ra i apositolo; ka so me ra parofita; ka so, me ra tamata dauvunau voli; ka so me ra ivakatawa ka ivakavuvuli: me ra vakavinakataki kina ko ira sa lotu, me ia na cakacaka ni talatala, me vakatataki cake na ivavakoso nei Karisito: me da yaco sara ko ikeda kecega me da lomavata e na vakabauta, ka kila sara na Luve ni Kalou, me da tautauvata kei na ivakarau ni tamata dina, era sa sinai sara kei Karisito” (Efeso 4:11-13).
NODRA VAKADODONUTAKI NA LEWENA
E dua na tikina e na Vakatakila, e tukuni kina e dua na isoqosoqo lotu ka sa rui vakararawataka na Kalou, ka ni a qai kaya “Ka’u na luaraki iko mai na gusuqu” (Vakatakila 3:16). E levu sara na veika e namaka na Kalou mai vei ira na luvena ka ra sa voli oti e na dra. E dua vei ira oqori, sa ikoya na Nona namaka me ra vakadodonutaki ka ra vunauci ko ira era caka cala. E a vakamacalataka ko Jisu na kena icakacaka:
“Ia kevaka sa ivalavala ca vei iko na wekamu, lako ka vunauca ni drau sa tiko vaka ikemudrau ga: kevaka e na rogoci iko, ko sa qai rawai koya na wekamu. Ia kevaka e na sega ni rogoca, me qai lewe dua se lewe rua tale mo kauta vata kei iko, me vakadinadinataki na vosa kecega e na gusu ni dautukutuku e le rua se le tolu. Ia kevaka e bese ni rogoci iratou, tukuna vei ira na isoqosoqo lewe ni lotu; ia kevaka e bese ko koya ni rogoci ira na isoqosoqo lewe ni lotu, me qai vaka na tawa-lotu kei koya sa kumuna na ivakacavacava vei iko ko koya” (Maciu 18:15-17).
NA NODRA QARAVI NA DRAVUDRAVUA
E a tukuna ko Jisu na veika e bibi e na Nona veiqaravi, ka vakayagataka na tikina mai na ivola nei Aisea, ka cavuti kina na itovo ni veiqaravi e gadrevi, o ya o koya e laurai votu ka veiriti. E a tauyavutaka ko Jisu na Nona veiqaravi raraba vei ira na tamata, e na Nona cavuti Aisea ka kaya:
“Sa tu vei au na Yalo i Jiova, ni sa lumuti au ko Koya me’u vunautaka na itukutuku vinaka vei ira era sa dravudravua; me’u vunautaka na sereki vei ira na bobula, kei na rai vei ira sa mataboko, me’u vakalalagataki ira era sa mavoa, me’u vunautaka na yabaki vinaka i Jiova”
E na veiqaravi nei Jisu, e a vakani ira na viakana, vakabulai ira na tauvi mate, vosa ni veivauqeti vei ira na lolosi, ka vakamarautaki ira na dravudravua. Oqo talega na ilesilesi era sa kacivi kina ko ira na Nona tamata.
E tarogi keda na iVola Tabu:
“Ia kevaka sa dua na veiwekani se yalewa se tagane sa sega na nona isulu, ka sega na kena e na veisiga, ia ka dua vei kemudou sa kaya vei ira, dou lako e na vakacegu, dou tatalai ka vakamamautaki; ia dou sa sega ni solia na veika e yaga ki na yagodra; a cava na betena? Sa vaka talega kina na vakabauta kevaka sa sega ni tu vata kei na cakacaka, sa mate ga ni sa tu duadua ga” (Jemesa 2:15-17).
E cavuti vakawasoma e na Veiyalayalati Vou ni ra namaki na tamata ni Kalou me ra kauwaitaka na nodra gagadre na vakaloloma kei na dravudravua. Era sa tamata dau veikauwaitaki ko ira na tamata ni Kalou. Na noda veikauwaitaki e iyaloyalo i Koya na Yalo Tabu ka volai vakaoqo na kena itukutuku:
“E na vakatanievei na dra nei Karisito, o Koya ka vakacabori Koya vua na Kalou e na vuku ni Yalo Tabu tawa mudu ia ka sega vua na ca, e na sega beka ni rawarawa sara me vui laivi kina na nomudou lewa-eloma mai na cakacaka sa ka ni mate, mo dou qarava na Kalou bula?” (Iperiu 9:14).
BULATAKA NA BULA SA VAKATABUI
“O koya ga oqo sa mate kina ko Jisu e taudaku ni matamata-ni-koro, me vakasavasavataki ira na tamata e na Nona dra. E na vuku ni ka oqo me da lako kina ki vei Koya ki na ibili, ka vosota vata kaya na veivakalialiai. Ni sa sega na noda koro e ke me da tiko vakadua kina, ia eda sa vakasaqara ga e dua e na muri mai. Ia ko koya oqo me da qai vakacabora tikoga na imadrali ni vakavinavinaka vua na Kalou e na vukuna, oqori na vua ni tebenigusuda, ni da tusanaka na Yacana. Kakua talega ni guilecava na caka vinaka kei na dausoli ka: ni sa vinakata sara na Kalou na imadrali vakaoqo” (Iperiu 13:12-16).
E na vuku ni dra i Karisito, eda sa wasei tani ka voli mai vua na Kalou. Ka sa tugana na Nona lawa ki na noda vakanananu ka vola e lomada (Iperiu 8:10), ka sa dodonu me da bulataka na noda bula me vaka ni da sa Nona ka da sa ucui Koya.
E dua na sala bibi eda rawa ni dau vakananuma kina ni da sa Nona na Kalou, o ya e na noda veiwaseitaka na iVakayakavi ni Turaga, ka da nanuma lesu kina na vakadavei ni Nona dra e vukuda, kei na bula vou e sa noda e na vuku ni Nona isoro.
Eda nanuma na kaukauwa ni dra e na veigauna eda kana vata kina e na iVakayakavi ni lesu mai ki na noda vakanananu na kaukauwa e taukena na dra, ni da kila vinaka na bibi ni sakaramede oqo.
E na kena ivakatekivu na sakaramede oqo, e a kaya ko Jisu vei ira na Nona tisaipeli:
“Ia ka’u sa kaya vei kemudou, Au na sega ni gunuva e muri na vua ni vaini oqo, ka malua me yaco mada na siga ka’u na gunuva vou kina kei kemudou e na matanitu nei Tamaqu.” (Maciu 26:29).
E sega ni dau kila vinaka na isoqosoqo lewe ni lotu na ibalebale dina ni vosa oqo. Eda dau nanuma wasoma ni gauna e tukuna tiko oqo ko Jisu, e se yawa sara, ka rairai na qai yaco beka e na matanitu vakalomalagi ka cavuti wasoma e na iVola Tabu.
Ia, na kena dina oqo: E a sa vakavotukana oti na matanitu vei iratou na tisaipeli, mai na ruku ni kauveilatai. E na gauna e ratou a qai veiwasei tale kina e na iVakayakavi ni Turaga, e ratou a sa “gunuva vou tiko na vua ni vaini e na matanitu nei Tamana.” Na itukutuku marautaki ni dina oqo, o ya, na yalayala ni sa tiko vata kei keda ko Koya.
Au via bolei iko mo kania na iVakayakavi oqo, sega me vaka ga e dua na itavi vakalotu ka da dau cakava ga baleta ni sa kena itovo tu mai vakadede, ia me da raica ni oqo e dua na gauna eda sa curu dina kina ki na iserau ni Kalou. Mo kila ni sa tu maliwai keda tu ko Jisu e na teveli. E kaya tiko vei keda e daidai me vaka na Nona a kaya vei ratou na Nona tisaipeli, “Au a gadreva vakalevu me’u ia mada e liu kei kemudou na kana vata ni lako-sivia oqo, me’u qai mate e muri” (Luke 22:15).
E na nomu sa kila oqo, e na qai vakavotukana sara vei iko na kaukauwa e taukena na dra. Ko sa na qai yalo dei mo vosa Vua e na nomu wasea kei Koya na Nona ivakayakavi. Ko na rawa ni rogoci Koya ni kaya vei iko, “E ka ni marau vei au me daru veitokani. E tu e dua na nomu gagadre? E tu e dua na ka au rawa ni vukei iko kina? Na cava e rawa ni’u cakava me’u vakalougatataki iko kina?”
Ni ko torova yani na teveli ni iVakayakavi e na itovo ni veitokani voleka vakaoqo, e na nomu kila ni sa gadreva o Jisu mo drau mai veitokani e na gauna vinaka oqo, e sa na qai sega ni dua walega na ivakatakilakila ni dua na cakacaka vakalotu mai na gauna makawa na kana vata oqo, ia e sa na veisau me kena vakavotukanataki edaidai na veitokani kei na Kalou, kei na nomu sotava ka raica na Nona kaukauwa – na kaukauwa e taukena na dra.
Sa dodonu kina, ni ko lako ki na iVakayakavi ni Turaga, mo nanuma na veika sa cakava na Kalou me vuya kina na nomu ivalavala ca, vueti iko, vakabulai iko, ka solia vei iko na bula marau e na vuravura oqo. Na kalougata kece ko sotava e yaco rawa ga e na vuku ni dra ni Lami.
NA ITUVATUVA NI ISOQOSOQO LEWE NI LOTU
Sa vuabale na noqu reki kei na marau ni’u vakananuma na loloma tawa yalani ka lomana kina na isoqosoqo lewe ni lotu ko Jisu, kei na ituvatuva lagilagi e sa vakarautaka tu e vukuna. Mo nanuma, ni sa “iSoqosoqo lewe ni lotu ni Kalou; ko ira sa volia ko Koya e na Nona dra ga” (Cakacaka 20:28). Sa “lomana na isoqosoqoso lewe ni lotu na Karisito, a sa soli Koya e na vukuna” (Efeso 5:25).
Na parofita ko Malakai, e a vola vakaoqo na vosa ni Tamada vakalomalagi:
“A sa kaya ko Jiova ni lewe vuqa, era na noqu ga, e na siga ka’u na kumuna kina na noqu iyau talei; ia ka’u na lomani ira, me vaka na tamata sa lomani koya na luvena sa qaravi koya” (Malakai 3:17).
Sa tu na nodra inuinui na luve ni isoqosoqo lewe ni lotu me baleta na gauna oqo kei na gauna mai muri, ka sega e dua me a tukuna vakamatata cake me vakataki Taito:
“Ni sa rairai na loloma ni Kalou, o koya sa vu ni bula vei ira kecega na tamata; a sa vakavulici keda me da biuta na ivalavala sa sega ni vakalotu, kei na gagadre ca vakavuravura, me da ia na ivalavala yalomatua, ka yalododonu, ka vakalotu, e vuravura oqo; ni da waraka na ka ni veivakalougatataki eda sa nuitaka, kei na Nona rairai vakaiukuuku na Kalou levu na noda ivakabula ko Jisu Karisito” (Taito 2:11-13).
E sega walega ni da marautaka e dua na itovo ni bula cecere ka vakayalo e na vuravura oqo, ka marau kina na Kalou, ia e sa noda talega na inuinui lagilagi me baleta na gauna mai muri. E se sega ni matata sara vakavinaka vei keda na matailalai ni bula ka se bera mai, ka ni levu na veika lagilagi o ya e se vunitaki tu mai vei keda e na noda kila vakaiyalayala ga. Ia, e so na dina e sa matata vinaka vei keda, ka solia vei keda na marau ni da kila. E dua na kena ivakaraitaki, e tukuna ko Joni:
“Oi kemudou sa lomani, eda sa qai luve ni Kalou, ia sa sega ni rairai se da na vakaevei mai muri: oqo ga eda sa kila, ni na rairai mai ko Koya, eda na tautauvata kaya; ni da na raica na matana dina” (1 Joni 3:2).
Ko keda na luve ni isoqosoqo lewe ni lotu, e dodonu me da kila, ni tukuni talega e na Vakatakila kei na so tale na ivola e na iVola Tabu ka tukuni kina na siga ni qaqa o ya, na “noda na veirai e na matanavotu” kei Jisu (1 Korinica 13:12):
“Sa oti oqo ka’u sa vakaraica, ka raica, sa dua na isoqosoqo levu sara, e sega e dua na tamata e wilika rawa, mai na veivanua kece, kei na veimataqali, kei na veimatanitu, kei na duivosavosa, era sa tu e na mata ni tikotiko-vakaturaga , kei na mata ni Lami, era vakaisulu e na isulu vulavula, ka taura na iviu e na ligadra; a ra sa kaci e na domo levu, ka kaya, A vu ni bula na noda Kalou, o Koya sa tiko e na itikotiko-vakaturaga, vua na Lami talega” (Vakatakila 7:9-10).
E na qai basika mai na Lami ni Kalou, me da raici Koya e matanavotu. Na Lami talei ka a vakadavei na Nona dra, na dra ka a vu ni noda vakabulai, e na qai reki e na lagilagi eda na solia Vua. Era na kumuni vata kece mai na Nona tamata, me ra mai vakalagilagi Koya. E na voqa ko lomalagi taucoko e na vakaaleluya kei na vakarokoroko.
Na Lami – o Koya ka a vakamatei mai na ivakatekivu kei vuravura, o Koya ka a vakalialiai mai vei ira na tamata yalo vakatani, o Koya ka a sega ni kauwaitaki na Nona vakacabo isoro ni dra mai vei ira e milioni vakamilioni na tamata – o Koya ka talei ka dodonu duadua, e na qai vakacerecerei mai vei ira na Nona kawatamata ni veiyalayalati, e na yalo e sinai e na vakavinavinaka kei na vakamuduo, ka ra na mamarau e na nodra tiko e na Nona iserau, ka vakanamata tu ki na bula tawamudu, me ra na sega ni qai tawasei tale vakadua mai Vua.
BACK TO TABLE OF CONTENTS
——————————————————————–
Ni qai sikova talega na websites oqo:
Na iNaki Vuni E 5 Ni Nomu Bula


text:
-
Recent Posts
Recent Comments
Archives
Categories
Meta
Category Archives: Uncategorized
Vosa Taumada
Na Vakabulabulataki Tale ni Yalomu, Yagomu Kei na Nomu Bula Na ivola oqo e volai me da wasea kece kina na gone ni Viti e veiyasai vuravura, na veika veivakurabuitaki me baleta na dra talei i Jisu, ka sa cakacaka … Continue reading
TABLE OF CONTENTS
LEWE NI IVOLA 1. Na iBalebale ni Dra 2. Na Bula ka Tiko e Na Dra 3. Na Dra ni Vakacabo iSoro e na Veiyalayalati Makawa 4. Na iSoro Bibi Duadua 5. Na Dra ni Veiyalayalati Vou 6. Na Kaukauwa … Continue reading
Wase 1 – NA IBALEBALE NI DRA
“Io, kevaka eda sa veivinakati kei na Kalou e na vuku ni nona mate na Luvena, ni da sa veimecaki, ena qai rawarawa cake, ni da sa veivinakati tu, me da vakabulai tiko e na vuku ni nona bula.” — … Continue reading
Wase 2 – SA BULA NI YAGO NA DRA
“Ni sa kena bula ni yago na dra.” – Vunau ni Soro 17:11 Na dra ka drodro e noda veisala ni dra, sai koya na ka e vauci keda me da tautauvata kece na tamata. E na dra ga, e … Continue reading
Wase 3 – NA VAKACABO ISORO E NA VEIYALAYALATI MAKAWA
“Kevaka sa sega ni vakadavei na dra, sa sega ni bokoci nai valavala ca”. (Iperiu 9:22). Na kena gadrevi na dave ni dra me yaco kina na veivakaduavatataki kei na Kalou, e uto sara ga ni itukutuku ni veivakabulai ni … Continue reading
Wase 4 – NA ISORO BIBI DUADUA
Ni sa vakacabora vakadua na isoro sa cakava kina ko koya na ka kecega e yaga vei ira sa vakasavasavataki tiko. – Iperiu 10:14 E veivanua kece au lako kina e daidai, au dau sotavi ira na tamata ka ra … Continue reading
Wase 5 – NA DRA NI VEIYALAYALATI VOU
“O koya oqo sa yaco kina ko koya me dautataro e na veiyalayalati vou, me ra rawata kina ko ira ka kacivi na ivotavota tawa mudu ka yalataki.” – (Iperiu 9:15) E na Nona a cabora na i madrali … Continue reading
Wase 6 – NA KAUKAUWA E NA BAI NI DRA
“Ia ni’u sa raica na dra, ka’u na qai lako siviti kemudou.” – Lako Yani 12:13 E na noda sa vakabulai vei Karisito, e okati talega kina na noda sa ubi e na veitaqomaki ni Nona dra talei. E na … Continue reading
Wase 7 – NA VEIVAKABULAI NI DRA
“Ia ni da sa qai vakadonui e na vuku ni Nona dra, e na qai rawarawa cake me da vakabulai mai na cudru e na Vukuna.” – Roma 5:9 Na vakabulai e sa imatai ni kena yaga na dra i … Continue reading


text:
“Sa vosa vakaoqo ko Jiova ka cakavi iko, ka buli iko mai na kete, ena vukei iko ko Koya.” ( Aisea 44:2)
“E sega ni dau vakatatalo na Kalou” Albert Einstein
Ko sega ni vua ni vakacalaka.
Na nomu sucu mai e a sega ni cala, se ka ni vakacalaka. E rau a sega beka ni nakinaki na nomu itubutubu mo kunekunetaki, ia na Kalou e a sa nakita tu na nomu bula. E a sega ni kurabui o Koya ena nomu sucu, ka ni a sa namaka tiko mai.
Ni se bera ni rau kunekunetaki iko na nomu itubutubu, ko a sa kunekunetaki oti ena vakasama ni Kalou. E a nanumi iko taumada o Koya. E sega ni ka ni kurabui se vakacalaka na nomu sa bula ka cegu tu ena tiki ni gauna oqo. Ko bula tu oqo baleta ni a gadreva me buli iko na Kalou! E kaya na iVola Tabu, “Ena vakaotia ko Jiova na ka sa vo e na vukuqu,” (Same 138:8).
E a navuca na Kalou na veitiki lalai kece ni yagomu. E a lesia talega na kawatamata mo lewena, na roka ni yagomu, na drau ni ulumu, kei na veitiki ni yagomu kece sara. E a mataitaka na yagomu me vaka sara ga na kena e a vinakata. E a vakatulewataka talega na isolisoli kei na taledi mo taukena, kei na veika kece me baleti iko mo duidui kina mai vei ira na kena vo. E kaya na iVola Tabu, “Sa sega ni vuni vei Kemuni na suiqu, ni’u a caka vakavuni, ni’u a vakamataitaki eruku i vuravura,” (Same 139:15).
Baleta ni a buli iko na Kalou ena dua na inaki, e a digia talega o Koya na gauna kei na yabaki mo sucu kina kei na dede ni nomu bula. E a sa lesia oti na nomu veisiga, ka a sa digia oti tu na siga mo sucu mai kina kei na siga talega mo mate kina. E kaya na iVola Tabu, “Ni’u sa vaka na vulovulo wale, sa kunei au na matamuni. Ia sa volai kece sara na tikiqu e na nomuni vola, me caka tiko e na veisiga, ni sa sega ni caka oti e dua,” (Same 139:16).
E a lesia talega na Kalou na vanua mo sucu ka tubucake kina, mo bula kina ena vuku ni Nona inaki. Na kawatamata ko lewena kei na vanua ko tiko kina, e sega talega ni vakacalaka, ka ni a sa lesia kece eliu o Koya me yaco kina na Nona inaki. E kaya na iVola Tabu, “A sa buli ira, era sa dra vata, na lewe ni veivanua kecega, me ra tiko e na dela i vuravura taucoko, a sa lesia na veigauna ka digitaki eliu, kei nai yalayala ni nodra veiyasana,” (Cakacaka 17:26). E sega ni dua na tiki ni nomu bula e ka ni vakacalaka. E sa nakiti kecega.
Na ka e veivakurabuitaki duadua, oya, na Nona lesia na Kalou na itovo ni nomu sucu. Se cava na veika e vakavuna na nomu sucu, se ko cei o rau na nomu itubutubu, e a sa tu na ituvatuva ni Kalou ena Nona buli iko. E sega ni bibi kevaka e rau a vinaka se ca, se sega ni kauwai o rau na nomu itubutubu. Ia, e a kila vinaka tu na Kalou ni rau taukena o rau oqo, na iyaya ni bulibuli kece ka na yaga ena nomu buli ko iko, na gone ka a sa raitayaloyalotaka oti tu na Kalou. E a tu vei rau na nomu itubutubu na iyaya ni bulibuli kece sara ka gadreva na Kalou me buli iko kina.
E dina beka ni so na itubutubu, era bulataka vakaveitalia tu na nodra bula, ia e sega ni dua na gone lailai e sucu mai e rawa ni vakatokai me basika mai vakaveitalia. E dua tale na kena ivosavosataki, o ya, ni sega ni dua na gone e luveniyali. E vuqa na itubutubu era sega beka ni nakita na kunekunetaki ni luvedra, ia na Kalou e sa nakita na nona sucu mai na gone yadua. E na Nona inakinaki na Kalou, e sa vakasamataka kece na veika eda dau leqa kina na tamata, me okati talega kina na noda ivalavala ca.
E sega ni rawa ni vakacalaka na Kalou, ka sega tale ga ni rawa ni butucala ena veika e sa nakita. E sa tu na inaki ni veika kece e vakayacora. E a navuca o Koya na kau kei na manumanu kece, ka a bulia na tamata yadua ena dua na inaki. Na vu ni Nona buli iko na Kalou e koto ena Nona loloma levu. E kaya na iVola Tabu, “Me vaka sa digitaki keda eliu e na Vukuna, sa qai tauyavutaki emuri ko vuravura, me da yalosavasava ka sega ni cala e matana e na loloma.” (Efeso 1:4)
Ni bera ni qai bulia na vuravura na Kalou, e a sa nanumi iko tu. Oya dina na vuna e a bulia kina na vuravura! E a tuvana o Koya na veika kece me baleta na vuravura oqo me rawa ni bula kina na tamata. O keda, eda ibulibuli ni Nona loloma, ka da wili me ibulibuli talei duadua ena veika kece e bulia. E kaya na iVola Tabu, “Sa vakatuburi keda ko Koya e na Nona lewa ga e na vosa ni dina, me da vaka nai sevu ni veika sa bulia ko Koya.” (Jemesa 1:18). Oqo na ivakaraitaki ni kena titobu na Nona lomani iko ka vakamareqeti iko na Kalou!
E sega ni vakaveitalia na veika e cakava na Kalou; e a navuca vakamatailalai kece o Koya. Ena kena sa rabailevu tiko mai na veika eda kila mai na nodra vakadidike na tamata vuku me baleta na vuravura kei na maliwa lala, e sa qai matata sara ga mai kina na kena mataitaki vakamaqosa na vuravura oqo me rawa ni ra tawana na veika bula, ka vakabibi koi keda na tamata.
Ko Dr Michael Denton, e dua na kenadau ena vakadidiketaki ni bula ni tamata, ka vakailesilesi ena Otago University mai Niu Siladi, e kaya, “Na veika kece sa kune ena vakadidike kei na vulika, e vakaraitaka tiko ga e dua na ka bibi: oya, ni vuravura oqo, e a buli sara ga me bula kina na tamata kei na veika bula kece, ka dusimaka tiko ga na dina oqo na kena maucokona vinaka na veika kece e buli.”
Na iVola Tabu e a sa tukuna tu na dina oqo, ena kena a volai ena vica na udolu na yabaki sa oti, ka vaka, “Na Kalou, ko Koya ka bulia na vuravura…..sa sega ni cakava me lala, sa bulia ga me tawa.” (Aisea 45:18)
Na cava na vuna e cakava kina na veika oqo na Kalou? Na cava na vuna e vakaogai Koya kina na Kalou me bulia na vuravura, na wasawasa kei na maliwa lala me baleta ga na tamata? E baleta ga ni Kalou oqo, e Kalou dauloloma. Na loloma vakaoqo e sa dredre me da kila na kena titobu, ia eda sa rawa ni vakabauta na kena dina ka vakararavi kina. O iko, ko a buli mo Nona daulomani na Kalou! E a buli iko na Kalou me rawa ni lomani iko. Oqo e dua na dina mo tara cake kina na nomu bula.
E kaya vei keda na iVola Tabu, “Ni sa loloma na Kalou,” (1 Joni 4:8). E sega ni kaya, “Sa tu vua na loloma”, ni sa i Koya ga na loloma. E isaluwaki ni bula ni Kalou na loloma. E sa maucokona vinaka oti tu na veilomani ka tu ena Lewe Tolu Vakalou, ka kevaka e a sega ni buli iko na Kalou, ke a sega talega ni vakilai ni yali tiko e dua na ka mai na veimaliwai veilomani oya. Ia, e a gadreva ga me buli iko me vakaraitaka kina na Nona loloma. E kaya na Kalou, “Koi kemudou ka’u sa keveta voli mai na kete, ka roqota voli mai na gauna dou sa sucu kina: ia ka’u sai koyakoya tiko ga ka yacova na gauna dou na qase kina; ka’u na keveti kemudou mo dou sa sika mada ga: ka’u a bulia, ia ka’u na ia tiko ga na veikeveti, kei na veiroqoti, ka’u na ia talega na veivakabulai.” (Aisea 46:3-4)
Kevaka e a sega na Kalou, eda sa na wili na tamata me da vua ni vakacalaka; na vua ni dua na ka e yaco tu ga vakasakasaka ka sega ni nakiti. Ko sa rawa ni biuta sobu na ivola oqo ka cegu mai na nomu vakaoti gauna ena wilika tiko, baleta sa na sega na ibalebale, se inaki, se na bibi ni bula. Sa na sega na vinaka se na ca, ka sa na sega na ka me da vakanuinui kina ena bula lekaleka eda bulataka ena vuravura oqo.
Ia, sa bula tiko na Kalou; o Koya ka a buli iko ena dua na inaki, ka sa titobu sara na ibalebale ni nomu bula. Eda na kunea ga na inaki kei na ibalebale ni bula kevaka eda vakanamatataka noda bula vua na Kalou.
KA 2 NI SIGA
VAKANANUMA VOLI NA INAKI NI NOQU BULA
Tikina me Vakananumi: Au sega ni vua ni vakacalaka.
Tikina Koula: “Sa vosa vakaoqo ko Jiova ka cakavi iko, ka buli iko mai na kete, e na vukei iko ko koya.” (Aisea 44:2)
Taro mo Taroga: Au kila ni a buli au na Kalou me’u dua tani mai vei ira na kena vo, ia na tiki ni noqu bula cava, se na tiki ni yagoqu cava au se sega tiko ni rawa ni ciqoma?


text:
-
Recent Posts
Recent Comments
Archives
Categories
Meta
Tag Archives: Na Nomu Bula
Wase 3: Na Cava e Vakatulewataka tu na Nomu Bula?
“Au a nanuma tale na oca kecega, kei na cakacaka dodonu kecega, ni sai koya oqo sa vuvutaki kina e dua na tamata maivua na kai nona.” (Dauvunau 4:4) “Na tamata ka sega na inaki ena nona bula, sa vaka … Continue reading
Posted in Fijian books, Fijian Christianity, Fijian language Tagged Bula Sautu, Bulataka na Bula E Vakainaki, Daunisame, Gadreva na Veisereki, iValavala Ca, Jisu Karisito, Lotu Vakarisito, Maucokona ni Bula, Na Bula Tawamudu, Na Cava e Vakatulewataka tu na Nomu Bula?, Na iNaki ni Kalou, Na iYau Vakavuravura, Na nodra Bula, Na Nomu Bula, Na Valenilotu, Na Veisau Veivakurabuitaki, Nanuma Cala, Rekirekitaki Waqa Vou, Sa Kalougata, Sa Tiko Vata na Rere kei na Yaluma, Tiko Sese e Vuravura, Vakalomavinakataka na Tamata, Vakamatea na Tamata Lialia, Vakasaqara na Vakacegu, Veidokai, VEidroyaki, Veika Dredre, Veivakalougatataki, Yalo ni Beitaki Leave a comment
Wase 5 – Na Rai ni Kalou me Baleta na Bula
“A cava na nomudou bula?” (Jemesa 4:14) “Eda sega ni raica na veika ena kedra ituvaki, eda raica ga na veika ena keda ituvaki.” (Anais Nin) Na ivakarau ni nomu raica na nomu bula ena bulia na ibulibuli ni nomu … Continue reading
Posted in Fijian books, Fijian Christianity, Fijian language Tagged Atama kei Ivi, Bula Sa Bera Mai, Dauloloma, Dauveiqaravi, E Kaya na iVola tabu, iTalanoa ni Taledi, iTovo ni Bula, iVola Tabu, Kena iVakatawa, Malumalumu, Na Bula e Vakainaki, Na iNaki, Na Kalou, Na Nomu Bula, Na Nona Yalodina, Na Rai ni Kalou me Baleta na Bula, Na Yalayala, Sa Yalataka na Turaga, Sa Yalo Dina na Kalou, Soqo ni Marau, Taqomaka na iSolisoli ni Kalou, Vakatakarakara, Valataki Vanua, Veimaliwai, Veivakacaucautaki, Veivakatovolei Leave a comment


text:
“Ia sa we ni kena kuita dou sa vakabulai kina.”
– 1 Pita 2:24
Au vakavinavinaka vua na Kalou e na dra talei ka a dave e na kauveilatai e na gauna makawa o ya, me daru vueti kina, o iko kei au, mai na ivesu ni lawa, ka me daru bula ga e na Nona loloma soli wale. Oqo e sega ni vosa ni tatadra walega, ia e sa dua na dina vakayalo. E a taura na dra i Jisu Karisito ka a dave e na kauveilatai me rawa kina ni nodaru na vakacegu, na veivakabulai kei na veisereki.
Na kaukauwa veivakurabuitaki ni Kalou e rau mai sota kei na nona kaukauwa na meca. E rau coqa mamaca na kaukauwa ruarua oqo, me vaka beka ni rau saqa e rua na sitima ni vanua, ka qai kakaseresere vakamatailalai na nona cakacaka kece na tevoro.
NA NODA VUNIWAI LEVU
E na veigauna kece ko vosataka kina na dau-lewa ni dra i Jisu Karisito, ka ko qai tutaka na kaukauwa ni veiyalayalati vaKalou, a dua na ivalu levu e na valataki mai lomalagi kei vuravura talega. Ni ko tu vakadoudou, ka vakatusa na Nona vosa na Kalou bula, mo kila ni na yaco na veika lelevu:
E na yaca i Jisu, era na vakasavi na yalo velavela, ka ra na vakabulai na tauvi mate. E na vuku ni dra, e na yaco na cakacaka mana, na veika e vuqa ka veivakurabuitaki, ka ra na yaco, mai na nodra cabo masu na Nona tamata.
Eda sa raica oti mai, ni dra e i sasabai ka itataqomaki ni yago. E valuta na veimate vakayago. E sa iyatu e liu ni isasabai mai na kabakoro ni veimanumanu ni mate e vuqa. E solia e dua na ituvatuva maqosa ni tataqomaki mai na veika mai taudaku ka rawa ni vakavuna na leqa.
Ia, sa vakatalega kina na dra talei ni Lami, e na kena taqomaki ira ka ra sa ubi tu e na dra. E solia na bula na Lami ka ni sa Vuniwai Levu o Koya. E vakavuqa na noqu sa raica na nodra vakabulai na tauvi mate kei na lokiloki, e na yaca i Jisu kei na Nona dra mai na kauveilatai.
VAKABULAI E NA WE NI KENA KUITA
E na dua na siga, e a vosa vei au na Yalo Tabu, ka kaya vei au me’u lako ki na nodra vale-ni-bula na gone, me’u la’ki masulaka e dua na gone. Au sega ni kila e dua na gone ka curu tu e vale-ni-bula o ya, ia au a mani rogoca ga ka muria na ivakaro ni Yalo Tabu. E a tuberi au na Yalo Tabu me’u muria sobu na loma ni vale-ni-bula, ki na dua na rumu ka rogo tiko mai kina na nona tagi e dua na gone. Au a curu sara ki na rumu o ya, ka’u sa tovolea sara me’u vakadulai koya. E qai kaya vei au na domo i Jisu, “Mo biuta na ligamu e ketena, ka vakatusa na Noqu veiyalayalati ni dra e vukuna.”
Au a cakava me vaka e tukuni vei, ka vakalailai ga, sa lutu sara na nona moce na gone o ya. E na nodratou qai vakadikeva e muri na vuniwai na nona x-ray, ratou kurabui ni ratou sa sega ni kunea e dua na mate vua na gone. E sa vakayacora na nona cakacaka na dra i Jisu Karisito.
E a kaya na parofita ko Aisea,
“Sa vakamavoataki ko koya e na vuku ni noda talaidredre, ka sa qaqi e na vuku ni noda caka cala: sa tau vua na cudruvi sa vu ni noda veivinakati tale; ia e na we ni kena kuita eda sa vakabulai kina.”
E na tau kece ni kuita ka dresulaka na kuli ni dakuna, e a wali kina na kedra mate e udolu vakaudolu na tamata tauvi mate, kei ira era vakaleqai tu vakayago. Era rai na mataboko e na kuita yadua ka tau. Era vosa na galu, era lako na lokiloki, ka vakabulai taucoko na veimataqali leqa ni yago duidui, e na kena tau na kuita yadua e yagona.
E na dua tale na gauna, au a vakasavi ira tiko na yalo velavela, ka’u veivesu ka veisereki tale tikoga,, ni’u a qai tekivu lomaleqataka e dua ka’u masulaka tiko, ni sega ni laurai vua e dua na veisau. E a qai vakauqeti au na Yalo Tabu me’u kaciva sobu mai vua na kaukauwa ni dra talei ni Lami.
Au sa tekivu kaya sara, “E na bula kei na kaukauwa e taukena na dra i Karisito Jisu, au sa taura tani vei iko na lewa Setani. E na yaca ni Turaga, ko na sereka na tamata oqo ka laivi koya me lako. E na dra ni Lami ka a vakadavea me sereki keimami kina mai na kaukauwa ni meca, au sa taura me noqu na lewa ni veivakabulai.”
E na noqu vakatusa na dra ka taura na lewa ni veivakabulai, au sa tekivu raica sara na veisau vua na tamata o ya. Mai na gauna o ya, au sa vakayagataka wasoma voli mai na masu vata o ya e na nona vakauqeti au na Yalo Tabu. E na kaukauwa ka tu e na dra i Jisu, era sereki kina na tamata mai na i vesu ni yalo velavela, ka ra lako e na bula galala. E vakabulai ira ka vakavinakataka na nodra bula na kaukauwa ni Kalou. Au sa bau raica talega na kena vakavinakataki na mavoa vakayago kei na kena vakacacani na lewe.
Mo karalaki Setani e na kaukauwa ni dra ni lami, ka na sega ni cakava rawa e dua na ka; ia e na dro tani ga. E sega ni rawa me tiko tale na meca e na gauna ko kacivaka ka tutaka vakadoudou kina na Vosa ni Kalou. E na we ni kuita kece nei Jisu, o ira na kuita warumisa ka a tau vei Koya me noda kina na veivakabulai – na Nona kaukauwa e se mana tu ga nikua, me vaka e na veigauna sa sivi yani. E na sega ni malumalumu rawa na Nona dra!
Back to Table of Contents